Grad džeza odužio se velikom muzičaru: Miša Blam dobio ulicu u Nišu - Telegraf.rs\n24/01/20 | 15:30 ≫ 15:04\nMiša Blam je stalno ponavljao da "kultura jeste skupa, ali je nekultura najskuplja"\nSkupština Grada Niša usvojila je predlog Nišville jazz festivala da jedna ulica u gradu ponese ime istaknutog umetnika kontrabasiste, kompozitora, pedagoga i publiciste Mihajla Miše Blama, saopštili su iz Nišville jazz festivala.\nOdluka je ozvaničena danas u Službenom listu grada Niša.\nU obrazloženju koje je Nišville podneo Komisiji za imenovanje ulica i trgova Grada Niša, navedeno je da je Miša Blam dao nemerljiv doprinos razvoju džeza u Srbiji ali i u Nišu - još od prvih izdanja džez festivala u Nišu osamdesetih godina prošlog veka pa sve do smrti 2015 godine.\nUlica Miše Blama Foto: Promo\nMihailo Blam je na Nišvilu bio i učesnik - muzičar, kompozitor, voditelj tribina i programa, predavač na radionicama, a 2010. godine je dobio nagradu za životno delo koju Nišville dodeljuje najistaknutijim džezerima sa ovih prostora.\nMiša Blam koji je stalno ponavljao da "kultura jeste skupa, ali je nekultura najskuplja" bio je čovek velike intelektualne širine i kosmopolita koji je, s obzirom na svoje umetničke kvalitete, mogao da živi bilo gde u svetu.\nVišedecenisjki rad na prikupljanju predmeta i dokumentacije, Miša Blam je par godina pre smrti krunisao prvom postavkom "Muzeja Džeza u Srbiji", a autor je i knjige "Džez u Srbiji 1927 - 1944" u kojoj je objedinio istorigrafske podatke vezane za početke džeza na ovim prostorima.


"Armagedon": Uhapšeno 18 osoba zbog dečje pornografije - Radio televizija Pančevo\nHronika Južni Banat Srbija Vesti\n29. juna 2021. 29. juna 2021. 090\nU okviru akcije “Armagedon” pripadnici Službe za borbu protiv organizovanog kriminala, kao i više policijskih uprava, lišili su rano jutros slobode 18 lica, koja su širila dečiju pornografiju, snimala pornografske sadržaje i kontaktirala decu putem interneta.\nMinistar unutrašnjih poslov Aleksandar Vulin istakao je da je najvažnije to što će porodica i deca biti zaštićeni, navodi se u saopštenju MUP-a.\n“Svaki siledžija, svaki ološ koji digne ruku na ženu, svako ko pokuša da seksualno zlostavlja bilo koje dete biće pronađen, biće otkriven i primereno kažnjen”, istakao je Vulin.\nIstakao je da je to posao policije, a na roditelje apelovao da budu više uz svoju decu i uče uz njih.\n“Probajte da budete sa njima u ovom čudnom, velikom tehnološkom svetu u kome se moja generacija ne snalazi baš najbolje. Budite tu za njih, pomozite im, kontrolišite ono što rade na internetu, vodite računa sa kime se dopisuju, koje sadržaje posećuju”, poručio je Vulin.\nNaglasio je da će policija pronaći svakog seksualnog predatora, svakog siledžiju.\nDve osobe zaražene korona virusom u poslednja 24h u Južnom Banatu


BIVŠI GUVERNER O VLADINIM MERAMA I NEZAVISNOSTI RADA NBS\nPovodom najave novog guvernera Jorgovanke Tabaković da će se ispitati gde je otišlo 1,3 ,milijarde evra, potrošenih na devizne intervencije, bivši guverner Dejan Šoškić je istakao da su te intervencije vrlo dobro definisane i da su se koristile u situacijama sa suviše viskom dnevnom fluktuacijom kursa, ocenjujući da su bile svrsishodne.\nŠoškić je ukazao da ne želi da komentariše rad novog guvernera, navodeći da institucija kao što je NBS ne bi trebalo da bude osetljiva na personalne promene.\nOn je izrazio uverenje da će NBS nastaviti da radi svoj posao na adekvatan način. "Ja to verujem i želim i novoj guvernerki i NBS i našoj zemlji, da monetarna politika bude nezavisna, kredibilna i odgovorna i ja to očekujem u narednom periodu".\nPrvog dana Foruma učesnicima se obratio premijer Srbije Ivica Dačić koji je poručio da je ekonomski oporavak nacionalni prioritet, koji ne može da se zasniva na stezanju kaiša građana, već na novim investicijama.\nBivši guverner je ocenio ekonomske mere nove vlade kao korak u pravcu približavanja realnosti.\nOn je naveo da je NBS krajem prošle godine, ukazivala da se javni dug vrlo brzo približava gornjoj granici dozvoljenog od 45 odsto BDP-a, kao i kada je prešao tu granicu i da se oko toga moraju napraviti ozbiljni reformski koraci.\n"Verujem da je to početak u dobrom pravcu, ali trebalo bi nastaviti sa reformskim potezima, pre svega na racionalizaciji javnog sektora i napraviti ozbiljne i ponekad bolne korake napred", kazao je Šoškić.\nUpitan o eventualnom novom Bečkom sporazumu, Šoškić je podsetio da se ta mera koristi kada postoje visoki rizici da nagli odliv kapitala, destabilizuje finanisjki sistem zemlje.\n"Ja milsim da ovde nije poenta u tome, već da nema dovoljno investicionih i razvojnih projekata i zato je mnogo bolje kreirati povoljniji investicioni ambijent, nego pribegavati adminsitrativnim rešenjima", zaključio je on.


NovaEnergija.net » General Data Protection Regulation General Data Protection Regulation – NovaEnergija.net\nU poslednjih par godina mogli smo da primetimo da se tema zaštite ličnih podataka a posebno kako se isti koriste dosta prisutna u javnosti. Ovo je najviše i inicirano temama o trgovini naših podataka i sve češćim hakerskim upadima i curenjem podataka, koji su neke od kompanija doveli i do totalnog kraha. Stoga je ovo pitanje stavljeno na vrh političke agende kako u Americi tako u EU, što je i rezultiralo sveobuhvatnom reformom režima zaštite ličnih podataka. U EU je ova sveobuhvatna reforma urađena kroz Opštu regulativu o zaštiti podataka o ličnosti ili ti popularno GDPR (General Data Protection Regulation) koja će krenuti da se primenjuje od maja 2018 godine. U moru propisa i novina kojima je potrebno prilagoditi se glavno pitanje je šta baš ovaj dokument donosi i zašto je toliko bitan sa privrednike u Srbiji i posebno IT zajednicu?\nNa prvom mestu treba istaći da je zaštita podataka o ličnosti jedna od najaktuelnijih tema danas te stoga i sama kontrola kompanija koje ih koriste u svom poslovanju je veoma pooštrena što govori i činjenica da su kazne po GDPR do 4% godišnjeg prihoda ili 20 miliona EUR. Iako se ovde radi o EU regulativi treba imati u vidu da će ova regulativa se primenjivati i na srpske privrednike, jer je njeno područje primene na sve kompanije (bez obzira gde se nalaze) koje u okviru svog poslovanja dolaze u posed ličnih podataka građana EU (bez obzira da li to zato što pružate usluge u EU, ili samo koristite podatke u marketinške svrhe, cloud provajdere i slično). Pored toga ono što je veoma bitno za naše startup-ove koji planiraju da apliciraju za sredstva iz Horizon 2020 i slične EU fondove, da bi ste bili prihvatljivi kao kandidat moraćete da pokažete da ste usklađeni sa GDPR. Na kraju, treba istaći da je i kod nas već uveliko pri kraju rad na usvajanju novog Zakona o zaštiti podataka o ličnosti koji je usklađen sa GDPR, i čije se usvajanje i primena očekuje isto kad i primena GRDP, te stoga će ubrzo i sve domaće kompanije biti u obavezi da se usklade sa novim režimom.\nGDPR donosi dosta novina od načina na koji vodite interne baze podataka, do načina na koji štitite lične podatke, do prava koje subjekti čiji se podaci obrađuju imaju (pravo na brisanje podataka, pravo na transfer podataka, pravo na pristup podacima, pravo na prigovor obradi i ispravku podataka, itd), prijavu upada u baze podataka i ponašanje u ovim situacijama, itd. Bez ulaženja u dublje detalje (jer je to posao za stručnjake koji će raditi GDPR compliance) ono što je bitno za svako privrednika da shvati da je ovo veliki posao (za GDPR je primena odložena više od godinu dana baš iz razloga da bi se kompanije pripremile za primenu iste), koji će zahtevati značajne promene u načinu rukovanja i čuvanja podataka i samih poslovnih procesa, i koji će biti potrebno da se sprovede istovremeno i sa pravne i tehničke strane. Rezultat svega ovoga treba da bude Privacy Impact Assesment ili ti dokument koji će da pokaže kako se u vašoj kompaniji kreću podaci (data flow mapp), kako se čuvaju i kako su obezbeđeni od zloupotreba, da je vaš pristup najmanje intruzivan za privatnost korisnika i da zahteva minimum podataka koji su biznisu potrebni za rad. Ovaj dokument predstavlja svojevrsnu procenu rukovanja podacima kao i rizika. Pre njega je svakako potrebno sačiniti mapiranje tokova podataka kroz poslovne procese, a njega treba da prati i izmena/donošenje internih politika koje se tiču ličnih podataka, kao i svih ugovora sa trećim stranama koje isto dolaze u posed ličnih podataka u okviru toga ugovornog odnosa. Pored toga svaki novi poslovni proces treba da bude baziran na Privacy by Design konceptu, koji u stvari znači da od samog početka projekta morate da uzmete u obzir standarde o zaštiti podataka o ličnosti i da isti prilagodite/dizajnirate u skladu sa tim standardima. Na kraju ne treba zaboraviti i da će određene kompanije morati da postave i posebno lice koje će se baviti ovim pitanjima, Data Protection Officer, a strane kompanije sa koje nude proizvode/usluge u EU lokalnog predstavnika.\nDa sumiramo na kraju, GDPR donosi puno izmena i uskladiti se sa njime je veliki posao koji treba početi na vreme, imajući u vidu da primena kreće za svega par meseci a da je posao usklađivanja veoma kompleksan jer zahteva zajednički rad pravnika i IT eksperata u bliskoj saradnji s biznisom. Stoga za početak pokušajte da prepoznate da li ćete baš vi biti obavezni da se povinujete ovim pravilima a onda i da planirate proces usklađivanja.\nAutor: Adriana Minović\nAdriana Minović je pravnik specijalizovan u oblasti IKT sa širokim iskustvom u istoj. Karijeru je započela u Ministarstvu zaduženom za telekomunikacije i IT baveći se harmonizacijom domaćih propisima sa EU regulativnom o oblasti telekomunikacija, informacionog društva i medija. Pored toga bila je angažovana kao pravni savetnik na brojnim projektima u pomenutim oblastima od strane raznih organizacija (NUNS, IREX/USAID, Share Defense) i sarađivala sa institucijama kao što je Columbia Univerzitet i Oxford Univerzitet. Trenutno radi kao Content Security Manager, a pored toga angažovana je i kao jedan od autora za Pravo IKT i saradnik Diplo Fondacije (vezano za pitanja Internet Governance).\nSuper infografik Saveta evrope EU\nFoto: Pixabay/Super infografik Saveta evrope EU\nZašto je bitan GDPR i šta novo donosi u pogledu zaštite ličnih podataka? was last modified: September 29th, 2017 by Ivana Karanović


Najčešće greške pri izboru poslovnog softvera – Page 2 – PoslovniSoftver.net\nSoftver prebogat opcijama\nVreme čitanja: 2 minuta …koje Vi verovatno nikada nećete koristiti. Čemu onda kupovina takvog softvera? Verovatno je preskup za Vas, a ako razmišljate o budućnosti onda razmišljajte i o tome da uštedite novac, umesto da tražite popust od softverske kompanije. Kada kupujete softver, a pritom se Vaš izbor zasniva na bogatstvu opcija, previđate druge kritične faktore kao što su: […]\nSvi koriste ovaj softver\nVreme čitanja: 2 minuta Ovo je definitivno greška broj jedan prilikom izbora poslovnog softvera. Šta je to toliko kobno u vezi sa ovom greškom? Kao prvo, pretpostavljamo da “svi” umeju da donesu dobru odluku pri izboru. Kao drugo, zanemarujemo izuzetno važne stavke kao što su: kako je doneta odluka pri izboru softera, koji su bili kriterijumi pri izboru i […]\nNajčešće greške pri izboru softvera\nVreme čitanja: < 1 minut U sledećih nekoliko postova, pokušaću da obradim najčešće greške koje firme prave kada biraju poslovni softver koji će koristiti u svom poslovanju. Pokušaću da kroz seriju tekstova prenesem svoja iskustva sa nabavkom, implementacijom, održavanjem i podrškom softverskih paketa koji se mogu naći na našem tržštu. Ovoj temi kod nas je posvećeno premalo pažnje, a s […]\nBiti ili ne biti – IT menadžer 1 comments\nERP u doba korone 1 comments\nSavremeni CRM: Izgradnja poverenja kao ključ uspeha 0 comments\nUpravljanje dokumentima: DMS (ni)je samo arhiva 0 comments\nParadoks preporuke poslovnog softvera 13 comments\nPoslovni softver – greške pri izboru 10 comments\nPoslovne prednosti SaaS Modela 10 comments\nPitanja koja morate postaviti prilikom kupovine poslovnog softvera! 9 comments\nBoycie, senior software sales specialist 8 comments\nOslonac na nezavisne analize ili na dobar osećaj 07/12/2017\nPrva najava: ERP u Srbiji 2017 – šta se prodaje, ko prodaje i ko kupuje? 14/11/2017\nAnaliza: Srpsko tržište poslovnog softvera 16/05/2016\nDelphi – 20 godina – nezavršeno putovanje 22/02/2016\neKapija tematski bilten – poslovni softver – radnik budućnosti 28/05/2015\nPoslovniSoftver.net 2006 - 2020\nPozicija Vlasnik/Direktor/Predsednik Prodaja/Marketing IT/ERP/BIZ Konsultant IT Administrator/Podrška IT/Programer/Developer Novinar/Bloger/Autor Revizor/Računovođa Profesor/Nastavnik Student Ostalo\nPošaljite mi VODIČ na email\nPošaljite mi IZVEŠTAJ na email


Podnesena krivična prijava protiv Željke Cvijanović\nIz IGK-a su saopćili da se prijava podnosi i zbog narušavanja suvereniteta, teritorijalnog integriteta, političke nezavisnosti i međunarodnog pravnog subjektiviteta Bosne i Hercegovine\nZBOG NEGIRANJA GENOCIDA Podnesena krivična prijava protiv Željke Cvijanović\nInstitut za istraživanje genocida Kanada (IGK) podnio je krivičnu prijavu protiv predsjednice RS Željke Cvijanović. Prijava je podnesena zbog kršenja Zakona o zabrani negiranja genocida, kao i zbog pokušaja rušenja ustavnopravnog poretka BiH.\nIz IGK-a su saopćili da se prijava podnosi i zbog narušavanja suvereniteta, teritorijalnog integriteta, političke nezavisnosti i međunarodnog pravnog subjektiviteta Bosne i Hercegovine.\n-\tCvijanović je donijela ukaz prema kojem u tom entitetu ne važe izmjene Krivičnog zakona Bosne i Hercegovine, koje je donio bivši visoki predstavnik u Bosni i Hercegovini Valentin Inzko, a kojima se krivično kažnjava negiranje genocida i drugih zločina presuđenih na domaćim i međunarodnim sudovima - kažu iz IGK-a.\nNaveli su da je ovim ukazom Cvijanović, s ciljem izazivanja međunacionalne netrpeljivosti, razdora i mržnje, svjesno, namjerno, javno i opasno derogirala ustavnopravni poredak države BiH kršeći odredbe Ustava BiH, odredbe Krivičnog zakona BiH i odredbe Dejtonskog mirovnog sporazuma, što ima veoma opasne reperkusije na mir i sigurnost, ne samo u našoj zemlji nego i u regionu i šire.\nPodsjetimo, nedavno je Institut za istraživanje genocida Kanada podnio krivičnu prijavu zbog negiranja genocida u Srebrenici protiv Milorada Dodika, člana Predsjedništva Bosne i Hercegovine.\n14.10.2021 u 12:25\nŽeljka Cvijanović Bosna i Hercegovina Srebrenica IGK


HILTON DUBAI JUMEIRAH RESORT & RESIDENCE - DUBAI JUMEIRAH, KonTiki Letovanje Turska Grčka\nGlavna strana UJEDINJENI ARAPSKI EMIRATI DUBAI DUBAI JUMEIRAH HILTON DUBAI JUMEIRAH RESORT & RESIDENCE\nHILTON DUBAI JUMEIRAH RESORT & RESIDENCE Ujedinjeni Arapski Emirati/Dubai/Dubai Jumeirah\nHilton Jumeirah beach resort se nalazi direktno na Jumeirah plaži. Udaljen je 15km od centra grada i 30km od međunarodnog aerodroma. Poseduje privatnu plažu sa ležaljkama i bazen koji je okružen vrtom sa palmama. Stanica metroa Dubai Marina se nalazi na 10 minuta hoda od hotela, a hotelski prevoz svakodnevno saobraća do nekoliko najpoznatijih tržnih centara u gradu. Sve sobe su klimatizovane i imaju: internet (uz doplatu), TV, sef, mini-bar, telefon, aparat za čaj i kafu, balkon. Gostima su na raspolaganju: deset restorana i barova, recepcija, dnevna štampa, bašta, lift, sef, prostorija za odlaganje prtljaga, prodavnice u hotelu, klima, prostor za pušače, privatna plaža, terasa za sunčanje, sauna, fitnes centar, teren za golf, igraonica, spa i wellness centar, masaža, dečije igralište, otvoreni bazen, room servis, prostorije za sastanke i bankete, poslovni centar, usluga čuvanja dece.


Politika\t22.02.2019 09:13\nNajavljeni katanac na „Hondinu” ispostavu u pokrajini Vels početkom 2021. godine znači da najmanje ostrvskih 7.000 radnika (polovina u pogonu, ostatak među lokalnim snabdevačima delova i opreme) čeka neizvesna radna budućnost. Hondin „gudbaj” u Svindonu istovremeno je prvi slučaj zatvaranja fabrike automobila u Velikoj Britaniji od 2007. Pre 12 godina, uoči izbijanja najveće globalne finansijske krize od Drugog svetskog rata, francuski „Pežo” digao je ruke od pogona montaže u Koventriju. Objavljujući „rekvijem za Svindon”, Takahiro Hačigo, izvršni direktor „Honde”, kazao je da auto-džin želi da se više posveti investicijama u razvoj proizvodnje električnih vozila, posebno bliže kući u Aziji. Pri tom u obrazloženju nije bilo reči o drastičnom padu proizvodnje modela „sivik” (koji se sklapa u Velsu), sa 250.000 vozila, uoči finansijske krize 2008, na 161.000 vozila lane.\nIstovremeno, Hačigo nije obrazložio zašto se „Honda” baš sada, četrdesetak dana pre još nedefinisanog izlaska Velike Britanije iz EU, odlučila da najavi odlazak. U međuvremenu, britanska javnost uveliko spekuliše da li su ubrzani pregovori Londona i Brisela oko bregzita uticali na tajming „Hondine” objave. Što se američkog „Forda” tiče, centrala u Detroitu bila je nedavno više nego jasna: ukoliko izlazak Ostrva iz EU bude haotičan (bez uređenog dogovora sa Briselom), zapadni auto-džin mogao bi da zatvori dva svoja pogona u Velikoj Britaniji, izveštava londonski „Fajnenšal tajms”.\nIstovremeno Ostrvljani strepe i šta bi, posle slučaja „Svindon”, sada moglo da padne na pamet „Tojoti” i „Nisanu”, koji od vremena Margaret Tačer takođe imaju auto-pogone s one strane Lamanša. U međuvremenu, „Jaguar Lend rover” pustio je vest da bi mogao uskoro da otpusti oko 4.500 radnika, i to većinom u Velikoj Britaniji.\nPrvo povlačenje japanskih auto-proizvođača iz Velike Britanije događa se inače u naročito nelagodnom momentu za proizvođače benzinskih i dizel vozila na Zapadu. Naime, evropski (a posebno nemački), ali i američki proizvođači automobila i auto-delova sa strepnjom iščekuju odluku 45. predsednika SAD o uvođenju novih carina (možda čak i 25 odsto) na uvozne automobile, delove, komponente itd. Istovremeno, dok auto-biznis s obe strane Atlantika uveliko procenjuje moguće gubitke profita i masovna otpuštanja – zbog eventualnih novih carina Vašingtona – auto-proizvođači Zapada suočavaju se istovremeno sa dramatičnim padom prodaje njihovih vozila u Kini, najvećem svetskom auto-tržištu.\nKoliko u januaru, američki i evropski proizvođači vozila zabeležili su 18 odsto manju prodaju svojih vozila u Kini nego lane u isto vremene, prenela je juče agencija Blumberg. Godišnja prodaja kola u Kini – zbog usporavanja privrednog rasta i brojnih neizvesnosti na tržištu druge najveće ekonomije sveta – opala je lane prvi put u poslednjih 20 godina, saopštilo je kinesko Udruženje proizvođača automobila (CAAM). Doajeni automobilske industrije na Zapadu ovih dana saopštili su poslovne rezultate na tržištu Azijskog tigra: prodaja „Fordovih” modela pala je tamo u 2018. za trećinu, „Dženeral motors” je zabeležio pad od 10 odsto, dok je\n„Folksvagen” prijavio pad od tri odsto.\n„Očekujemo da će u februaru prodaja kola pasti još oštrije”, poručuje Hu Haidong, pomoćnik generalnog sekretara CAAM.\nDa zaustave strmoglav pad tražnje i prodaje zapadnih auto-modela u Kini, američki i evropski proizvođači još su daleko od strategije zajedničkog nastupa. Tako, na primer, američki „Ford” najavljuje da će kineskom tržištu ove godine ponuditi čak 20 novih modela vozila. U međuvremenu, dve najjače ekonomije Evrope: Nemačka i Francuska ovih dana uočavaju da njihove firme u globalnoj trci za profite imaju posla sa konkurencijom koju uveliko podržava državni mehanizam.\nNakon nedavnog „veta” Evropske komisije (6. februara) na pokušaj nemačkog „Simensa” i francuskog „Alstoma” da združe poslove, Pariz i Berlin podneli su ove sedmice Briselu zajednički predlog o reviziji pravilnika o konkurentnosti EU. Nemačka kancelarka Angela Merkel najavila je da će temu konkurentnosti evropskog biznisa u globalnoj areni staviti na dnevni red samita lidera EU u martu.


BMW otkazao Motorrad Days događaj zbog virusa korona - Moto Berza\nBMW je otkazao ovogodišnje izdanje Motorrad Days događaja, koji je trebalo da se održi u Berlinu kasnije u toku godine.\nKao što možete da pretpostavite, krivac za otkazivanje je virus korona.\nGlobalna pandemija nije ostavila nimalo mogućnosti za održavanje ovog događaja, a brojna putna ograničenja širom Evrope dodatno bi otežala dolazak posetilaca.\nOvogodišnje izdanje je trebalo da bude dvadeseto po redu izdanje najvećeg festivala za ljubitelje motocikala nemačke marke. Iako je dosad događaj organizovan u Garmiš-Partenkirhenu, po prvi put za više od 15 godina je lokacija pomerena u Berlin.\n“Usled aktuelne epidemiološe situacije i zbog brojnih mera uvedenih radi sprečavanja širenja virusa korona, moramo da otkažemo održavanje ovogodišnjeg izdanja BWM Motorrad Days događaja. Zdravlje naših gostiju i osoblja je na prvom mestu, zato smo morali da donesemo ovakvu odluku”, stoji u saopštenju BMW Motorrada.\n“Imamo više vremena za planiranje narednog izdanja, koje bi trebalo da se održi u julu naredne godine. Nadamo se da će se do tada situacija normalizovati i da ćemo ponovo moći da se družimo sa ljubiteljima našeg brenda.”


Beširi: SAD iskoristile vakuum, Beograd dobio bolji pristup - NOVA portal\nPolitika Autor:Tanjug06. sep. 202015:43\nDirektor Instituta za evropske poslove Naim Leo Beširi ocenio je danas da dogovor u Vašingtonu o ekonomskoj normalizaciji rasterećuje stres i napetost na relaciji Beograd-Priština i stvara mogućnosti za unapređenje životnog standarda kroz investicije, poboljšanje putne, železničke i avio infrastrukture, i u suštini približava dva naroda.\nU intervjuu za Kosovo onlajn, on je dodao da ovo, u nadi da će se dogovoreno primenjivati, može biti vrlo važan korak ka sveobuhvatnom dogovoru koji će voditi trajnom miru.\nBeiširi je rekao i da Beograd može da budu zadovoljan nakon sastanka s američkim predsednikom Donaldom Trampom, jer je dobio naklonjeniji pristup američke administracije koji izlazi iz standardnih okvira Stejt departmenta.\n„Protokol je bio na nešto višem nivou od ceremonijalne posete, ali i na nešto manjem od mirovne konferencije. Predsednik (Aleksandar) Vučić je prvi visoki zvaničnik Srbije koji je imao sastanak s predsednikom SAD u Beloj kući od posete premijera (Zorana) Ðinđića za vreme Bušove administracije. To je samo po sebi bitno za razvoj međusobnih odnosa“, naveo je Beširi.\nSelidba ambasade iz Tel Aviva u Jerusalim prst u oko EU\n05. sep. 2020 11\nOn je u prilog tome dodao i da su učinjeni određeni ustupci kada je reč o imovini, o čemu će se detaljnije govoriti u Briselu.\nPriština je dobila izraelsko priznanje državnosti i posle ukidanja taksi stvari se pomeraju sa mrtve tačke, na kojoj su zapeli pregovori uz posredovanje Evropske unije.\nBeširi je rekao i da dogovor naizgled ne deluje koegzistentno, jer povezuje ekonomiju, LGBT prava, energiju, 5G tehnologiju i Izrael sa Hezbolahom, ali je ocenio da se „očigledno radi o kompromisnom rešenju da bi se zadovoljile dve primarne strane i domaćin, kojeg očekuju izbori“.\nOn je, međutim, naveo da to što će Srbija da premesti ambasadu u Jerusalim nešto što je veliko iznenađenje, i nešto što je može udaljitivi od evrointegracija.\n„Pozicija Srbije se udaljava od pozicije EU i njenih država članica i to će imati direktne reperkusije po evropske integracije. Nisam siguran da je Srbiji mesto u Jerusalimu s Gvatemalom, Kosovom i SAD. Povrh toga, prepoznavanje Hezbolaha kao terorističke organizacije dodatno će komplikovati odnose Srbije i EU, ali i Srbije i arapskih zemalja“, rekao je Beširi.\nPrema njegovim rečima, „EU nije srećna kada Srbija, njena buduća članica, ne koordiniše svoje međunarodne poteze sa njom“.\n„Jasno je da Srbija ima evropsku budućnost, ali isključivo od nas zavisi kojim ćemo tempom napredovati ka članstvu. Nažalost, mnogo su veći problemi u reformama u Srbiji nego na relaciji Brisel-Vašington“, rekao je Beširi.\nOcenio je da su SAD samo iskoristile vakuum koji je EU kreirala gotovo dvogodišnjom pauzom u pregovorima, ala da EU, „danas i sutra (u razgovorima u Briselu) ima priliku da se vrati na kolosek i da podseti Beograd i Prištinu da ima mandat medijatora UN u ovom mirovnom procesu“.\nBeširi je još rekao da su za Srbiju najveća korist od sporazuma ta što dobija glavne puteve, auto-put, železnicu i avio-saobraćaj, drugim rečima, veći deo putovanja će se odvijati preko Srbije i beogradskog aerodroma, a takođe dobija sedište Međunarodne razvojne finansijske korporacije, koja će biti motor obećanih investicija.\nKorist za Kosovo, prema njegovim rečima, jeste što je dobilo priznanje Izraela, ali i infrastrukturne projekte od kojih će obe strane imati koristi.\n„Smanjuje se uticaj Rusije u energetskom sektoru, a Kine u telekomunikacionom. Istovremeno, mali Šengen će otvoriti radna mesta i povećati mobilnost ljudi, robe, kapitala i usluga“, zaključio je Beširi.\nAleksandar VučićBela kućadijalog Beograd - PrištinaDonald TrampNaim Leo Beširi


Anjeli želi takmičenje B klubova u Italiji - Sportal\nAnjeli želi takmičenje B klubova u Italiji\nBeta - Vest objavljena: 15:06 - 14.12.2015\nPredsednik fudbalskog kluba Juventus, Andrea Anjeli, izjavio je da bi trebalo promeniti sistem takmičenja u italijanskoj ligi i uvesti B timove.\n"U Italiji je ideja o B ekipama odbačena dok druge zemlje svojim mladim igračima garantuju dobar rad i mogućnost napredovanja i razvijanja. Serija A mora da ojača kako bi smanjila zaostatak", rekao je Anjeli.\nKako prenose italijanski mediji, Anjeli nije objasnio kako bi se B timovi uveli u ligaški deo takmičenja, već je rekao da je neophodna promena sistema takmičenja.\n"Mora da se promeni sistem lige. Slučajevi kakav je bio sa Parmom koja je bankrotirala tokom prošle sezone, ili stalni problemi sa kojima se brojni klubovi susreću u dobijanju licence UEFA, podrivaju kredibilitet sistema i čine ga manje atraktivnim za potencijalne nove investitore", dodao je Anjeli.\nJuventus je osvojio četiri uzastopne titule, ali je ovu sezonu počeo loše i posle šest kola zauzima 15. mesto na tabeli sa pet bodova.\nAndrea Anjeli Juventus Italijanska liga B timovi Evropski fudbal


Profil grada Anapolisa, prestonice američke savezne države Merilend\nBliskoistočna mirovna konferencija pod pokroviteljstvom SAD je zakazana je za 27. novembar, a izraelski, palestinski i drugi svetski lideri sastaće se u američkom gradu Anapolisu, jednom od stubova američke kolonijalne istorije. Novinarka Glasa Amerike Rozen Skirbl pripremila je profil prestonice američke savezne države Merilend, stare preko 300 godina, koja se oslanja na profit od turizma uprkos poteškoćama sa kojima se suočava zbog porasta populacije.\nVesti putuju brzinom svetlosti kroz ciglom obložene ulice istorijskog Anapolisa. Obučen u crveni smoking i sa crnim polu-cilindrom iz 18. veka na glavi, gradski vesnik čita proglas manjoj grupi ljudi okupljenoj na stepenicama zgrade Biroa za posetioce grada Anapolisa i okruga En Arandel.\nAnapolis godišnje zaradi milijardu i 800 miliona dolara od turizma. Predsednik i izvršni direktor Biroa za posetioce Anapolisa, Koni del Sinjor, kaže da grad poseduje sofisticiranost starog sveta i da je to ono što privlači četiri miliona turista svake godine.\n«Obično svojim prijateljima kažem da se osećam kao da živim u slikovnici, jer svaki dan kada prođem ulicama i pogledam u predivne zgrade, pitam se da li je to stvarno. Magično je i šarmantno u isto vreme».\nNa samo nekoliko koraka od mesta gde stoji Del Sinjor, nalazi se skupština države Merilend, takođe u kolonijalnom stilu, koja je preplavljena turistima i školskim ekskurzijama. Džordž Vašington je na ovom mestu 1783. podneo ostavku na mesto komandanta kopnene vojske i tu je ratifikovan Pariski sporazum o završetku Rata za nezavisnost. Anapolis je i prvi američki glavni grad, a njegova gradska skupština je najstarija zgrada u Americi, koja je i dalje u upotrebi.\nKostimirani vodič naglašava posetiocima da se u Anapolisu nalazi više kolonijalnih građevina nego u bilo kom drugom gradu u SAD. Jedna od njih pripada Viljemu Paki, potpisniku Deklaracije o nezavisnosti. Prema tvrdnji Patriše Blik, šefice za istorijsko očuvanje grada Anapolisa, ta pedantno renovirana zgrada od crvene cigle sa vrtovima obavezna je destinacija, ako ste u poseti ovom gradu.\n«Ponekad osetim strah zbog onoga što vidim na ulicama. Tu su istorijske zgrade kao što je kuća Viljema Pake, koje stoje pored novijih građevina iz recimo 19. veka i jednostavnih kuća, koje su sačuvane, i to u vremenu kada je bilo uobičajeno da takve zgrade budu uništene i izgrađene nove».\nMeđutim, to nije slučaj u Anapolisu. Lokalna vlast je donela zakon kojim se štiti 300 godina star izgled grada. Koni del Sinjor kaže da su ljudi ponosni na kompaktne ulice i pešački gradić, u kome svi putevi vode ka pristaništu.\n«Ovde uz zaliv Česapik se nalaze 4 reke i svaka ulica u gradu se završava kod reka. Tu su takođe i jedrilice, kojima se ljudi trkaju tokom čitave godine, čak i preko zime»\nPosetioci dolaze i da bi kupovali, uživali u restoranima i obilazili Vojnu pomorsku akademiju, gde svakog dana oko podneva može da se vidi četiri hiljade studenata, koji marširaju u formacijama. Na toj akademiji će se održati i predstojeća bliskoistočna mirovna konferencija, a pored istorijskog značaja, razlog što je odabarana baš ta lokacija svakako je i visok stepen bezbednosti. Za vreme trajanja konferencije, Vojna pomorska akademija biće zatvorena za javnost.\nMeđutim, uprkos dobrostojećoj turističkoj industriji, Anapolis se suočava sa problemima, prvenstveno zbog nedostatka pristupačnih nekretnina i nedovoljno razvijenih službi za siromašne građane. Takođe, procenjuje se i da će se zbog reorganizacija obližnje vojne baze, u taj okrug doseliti više od 100 hiljada ljudi.\nLokalno stanovništvo je zabrinuto zbog ovakvog razvoja događaja, pre svega jer stanovnici Anapolisa smatraju da postojeća infrastruktura ne može da podrži taj razvoj i da će doći do dodatnih poteškoća u saobraćaju. No, Anapolis sada nema vremena da se posveti lokalnim problemima, s obzirom da se priprema da bude domaćin u ovom trenutku možda i najkomplikovanijih, najtežih i najvažnijih mirovnih pregovovora na svetu.


Objavljeno: 30.03.2013, 16:31:42 , 16:33:48\nČeška energetska kompanija ČEZ podnela je žalbu Evropskoj komiji (EK) na bugarske institucije koje, kako tvrdi, pokušavaju da mu oduzmu licencu za rad u toj balkanskoj zemlji.\nFoto Tanjug video,D.Pavlović\n"Bili smo prinuđeni na taj korak, jer smo ponovo izloženi negativnom postupanju bugarskih institucija. Zatražili smo od Evropske komisije nezavisnu procenu cele situacije, s ciljem da našim i bugarskim frimama obezbede objektivan i pravedan postupak", rekao je šef distribucije i aktivnosti u inostranstvu ČEZ, Tomaš Pleskač.\nRegulativni organ u oblasti energetike u Bugarskoj okrivio je firmu da daje narudžbine sub-snabdevačima bez javnih konkursa, čime krši zakone u oblasti javnih nabavki. ČEZ to, kako prenose češki mediji, negira.\nBugarski antimonopolski organ u četvrtak je saopštio da je počeo istragu tri strana distributera električne energije zbog sumnje da su sarađivali u cilju sprečavanja potrošača da promene snabdevača strujom.\nNadležni organi su sproveli raciju u sedištima čeških firmi ČEZ i Energo-Pro i austrijske EVN u Bugarskoj, i tom prilikom konfiskovali raznu dokumentaciju. Bugarski organi su postupak sproveli u koordinaciji s Evropskom komisijom.\nBugarski istražni organi su krajem februara pokrenuli kontrolu sve tri pomenute firme. One su bile na meti kritika većeg dela Bugara zbog skoka cene struje, što je tada izazvalo višednevne nemire širom zemlje.


Aktuelno: Poziv mladima na obuku za preduzetništvo i samozapošljavanje\nutorak, sep 24 2019\n* Pozivamo nezaposlene mlade uzrasta 18-30 godina sa prebivalištem na području Grada Sombora da se prijave za učešće u obuci za sticanje preduzetničkih veština - pozivaju u Somborskom edukativnom centru\nTokom obuke polaznici će raditi na razvoju poslovnih ideja i poslovnih šansi, unaprediti veštine finansijskog upravljanja, baviti se kreiranjem poslovnog modela CANVAS, kao i pisanjem poslovnog plana za dobijanje subvencija za samozapošljavanje.\nObuka će se realizovati u dva modula: 27-28. septembra i 18-19. oktobra. Između radionica i predavanja organizuje se i mentorska podrška kako bi se polaznicima pružile besplatne konsultacije za registrovanje agencije, pravno - ekonomska podrška kao i podrška u promociji njihovih proizvoda ili usluga.\nPrednost prilikom selekcije imaće kandidati koji su u mogućnosti da prisustvuju na oba modula obuke. Učešće je besplatno, a za polaznike je obezbeđen radni materijal, osveženje i obroci kao i troškovi prevoza za učesnike čije je prebivalište van Sombora.\nPovratnu informaciju o tome da li su primljeni, zainteresovani kandidati će dobiti 26. septembra 2019. godine putem e-maila i kontakt telefona koje su naveli u prijavi.\nDodatne informacije dostupne su na telefon:\n062 87 50 901 i mailom:\nObuka se realizuje u sklopu projekta “Mlad se promeni za posao pokreni 5.0 – unapređenje zapošljivosti i podsticanje zapošljavanja mladih u Somboru“ koji realizuje Grad Sombor u partnerstvu sa Somborskim edukativnim centrom, Somborskim omladinskim boom-om i Školom za osnovno obrazovanje odraslih Sombor a uz finansijsku podršku Ministarstva omladine i sporta Republike Srbije.\nPREUZMI PRIJAVNI FORMULAR\nRubriku objavljujemo u okviru realizacije projekta Udruženja Podium "Sve je lako kad si mlad 2", izdavača Novog Radio Sombora, zahvaljujući sredstvima Grada Sombora na Konkursu LAP za mlade za 2019. godinu.\nPročitano 1098 puta\nmlad se pokreni,\nOsigurane nove pobede\n24. Simonovićevi dani u organizaciji PD "Radivoj Simonović"\nStrip dan u Somboru kao još jedna lepa tradicija u glavnom gradu na Severozapadu Bačke


Predlog Udruženja "Koreni" u skupštinskoj proceduri\nNacionalna muzika i elektronski mediji\nU celom svetu ona je zastupljena s 40 odsto u muzičkom programu\nNa inicijativu Udruženja "Koreni" u skupštinsku proceduru ušao je predlog da 40 odsto muzičkog programa u svim elektronskim medijima pripadne nacionalnoj (pop, zabavnoj, narodnoj) muzici.\nPredlog "Korena" je i da se tradicionalna narodna muzika emituje u adekvatnijim terminima. O tome zašto se insistiralo baš na ovom postotku zastupljenosti tradicionalnog zvuka i da li postoje šanse da se usvoji takav predlog (ovih dana se glasa), za "Glas" govori Nena Kunijević, muzički urednik i reditelj na RTS-u i predsednik UO Udruženja "Koreni":\n- Apelujem na poslanike da, kad je reč o narodnoj muzici, zaborave u kojoj su stranci i glasaju za ono za šta su delegirani - da štite nacionalni interes (u tradicionalnom i afirmativnom smislu). Nemam ništa protiv viskija, ali je prepečenica naš proizvod; zašto bismo je zaboravili? Udruženje "Koreni" je reagovalo na osnovu inicijative koja je i u svetu pokrenuta, a prihvatilo je 197 zemalja, da u elektronskim medijima mora biti zastupljeno 40 odsto nacionalne muzike. Izuzetak su jedino Slovenija i Francuska, koje imaju 70 odsto nacionalnog zvuka u elektronskim medijima. Kod nas u ovom trenutku ni jedna TV stanica ne emituje narodnu muziku, osim RTS i to tek tri do pet odsto u neadekvatnim terminima.\nO novokomponovanoj muzici na TV Pink, Nena Kunijević kaže:\n- Muzika na Pinku je šarolika, kabaretska i ima je svaka zemlja, ali to nije narodna muzika! A samo pre osam godina imali smo emisije narodne muzike na RTS-u dva do tri puta nedeljno u udarnom terminu od 20 časova. Kada ste poslednji put videli na ekranu naš folklor, igre iz Šumadije i Vranja? A svojevremeno je KUD "Kolo" održalo 70 koncerata u Parizu!\nNena Kunijević insistira da se pri Radio Beogradu organizuje stalna audicija za mlade pevače, koje će usmeravati muzički stručnjaci, jer "ne može svako da peva pesme iz Vranja".\nDugovanja, potraživanja i valjanost rada "Nolita"\nKo piratiše vaše knjige: Srđan Krstić, "Ezoterija" (5)\nProgram Galerije KCB za narednu sezonu\nNajavljen novi album Enrikea Iglesijasa\nLaureat nagrade "Dimitrije Bašičević Mangelos" Bob Miloš\nNovi Sad: Premijera Trupe "Portal" u Pozorištu mladih\nJoš promena u Gradu teatru Budva\nDanas aukcija slika banaka u stečaju\nFilmska premijera u Beogradu\nOtvara se letnja bašta Centra "Sava"


Marioneta SAD-a Saakashvili pokušava organizirati "Majdan" u Gruziji -- Gospodari lutaka -- Sott.net\nSub, 21 Ožu 2015 11:47 UTC\nNekoliko hiljada Gruzijaca učestvovalo je danas u protestnom skupu u Tbilisiju, na poziv bivšeg predsednika Sakašvilija, zahtevajući ostavku vlade koju okrivljuju za ekonomske probleme u zemlji. Zapadne agencije javljaju o "desetinama hiljada" pristunih, iako slike sa protesta demantuju tu informaciju.\nDemonstranti su se, na poziv bivšeg predsednika Mihaila Sakašvilija i njegovog Ujedinjenog nacionalnog pokreta (UNM), okupili na centralnom Trgu nezavisnosti, a zatim odšetali do sedista vlade, noseći transparente s natpisom "Ostavka!".\nSakašvili, koji se nalazi u Briselu, obratio se demonstrantima putem video linka, preneo je AFP.\n"Ujedinio nas je zajednički zadatak da oslobodimo Gruziju vlade koja uništava našu zemlju. Vratićemo Gruziju na pravi put. Pobedićemo", poručio je Sakašvili okupljenima, koji su skandirali njegovo ime.\nSakašvilijev Ujedinjeni nacionalni pokret optužuje vlast za loše ekonomsko stanje u zemlji.\nBivšeg predsednika, koji je na vlast došao 2003. na mestu šefa države zamenio je 2012. milijarder Bidžina Ivanišvili, čija je stranka pobedila na izborima.\nSakašvili živi u Kijevu i radi kao savetnik ukrajinskog predsednika Petra Porošenka.


Savetnik američkog predsednika za nacionalnu bezbednost Džon Bolton upozorio je danas da Iran ne treba da misli da je američka "obazrivost" isto što i "slabost".\n-Ni Iran, niti bilo koji drugi neprijateljski faktor ne treba da mešaju američku obazrivost sa slabošću - rekao je Bolton uoči sastanka sa izraelskim premijerom Benjaminom Netanjahuom u Jerusalimu.\nOn je rekao da se "američka vojska obnavlja i spremna je da krene", preneo je "Sputnjik".\nOn je potvrdio da će Vašington nastaviti sa sankcijama protiv Teherana, ističući da SAD zadržavaju pravo na napad kasnije.\nAmerički predsednik Donald Tramp opozvao je u petak naredbu o vazdušnim udarima na Iran, samo 10 minuta nakon njenog izdavanja.


Srbija šalje ambasadora u Siriju, novo neusklađivanje sa spoljnom politikom EU - European Western Balkans\nAutor FoNet 16. 07. 2021.\nMinistarstvo spoljnih poslova Srbije; Foto: Wikimedia\nBRISEL – Portparol Evropske unije za spoljnu politiku i bezbednost Peter Stano izjavio je juče da je odluka Srbije da diplomatske odnose sa Sirijom podigne na nivo ambasadora suprotna stavu Unije.\nRanije ove nedelje mediji su preneli da će, nakon reizbora Bašara al Asada za predsednika Sirije na predsedničkim izborima koji su ocenjeni kao nedemokratski, Srbija biti među zemljama koje će ponovo uspostaviti odnose sa tom zemljom na nivou ambasadora.\n“Stav Evropske unije u pogledu normalizacije odnosa sa režimom u Siriji je jasan i nepromenjen, a nedavni izbori koje je organizovao sirijski režim ne mogu voditi bilo kakvim merama međunarodne normalizacije”, naveo je u pisanoj izjavi za Radio Slobodna Evropa Stano.\nOn je dodao da slanje ambasadora u Damask u svojstvu šefa diplomatske misije znači predaju akreditiva šefu države – “u ovom slučaju Bašaru al Asadu koji se nalazi na listi sankcija EU i nema demokratski legitimitet kao predsednik države”.\n“On je neko ko je nadgledao masovno brutalno nasilje koje su režimske trupe počinile nad stanovništvom, uključujući i upotrebu hemijskog oružja. To su razlozi zbog kojih članice EU ne šalju ambasadore u Damask da predaju akreditive Asadu, već tamo imaju predstavnike u svojstvu otpravnika poslova, koji ne moraju da predaju akreditive šefu države”, kazao je Stano.\nNavodeći da je predstavljanje zemalja kandidata u Damasku u nadležnosti tih država, on je istakao da bi u slučaju odluke Beograda “trebalo uzeti u obzir da je Vlada Srbije više puta potvrdila da su evropske integracije strateški prioritet zemlje”, a to, kako je ukazao, uključuje “progresivno usklađivanje sa spoljnom i bezbednosnom politikom EU”.\nČetvorogodišnji mandat ambasadora Srbije u Siriji Jovana Vujasinovića istekao je 2013. godine i nakon toga nije imenovan novi, već je državu predstavljao otpravnik poslova Milan Vijatović. Ime ambasadora Srbije u Siriji za sada nije javno saopšteno.\nambasadorPeter StanoSirijaSpoljna politika


Javni poziv za ostvarivanje prava na finansijsku pomoć za vantelesnu oplodnju – Opština Mali Zvornik\nNavigacija:Početna/Vesti, Javni poziv, Najnovije vesti/Javni poziv za ostvarivanje prava na finansijsku pomoć za vantelesnu oplodnju\nObjavio Opština Mali Zvornik|2021-01-14T13:48:30+02:0014 januara, 2021|Vesti, Javni poziv, Najnovije vesti|0 komentara\nDatum: 14.01.2021. godine\nRASPISUJE SE Javni poziv za ostvarivanje prava na finansijsku pomoć za vantelesnu oplodnju bračnim / vanbračnim parovima, iz budžeta opštine Mali Zvornik za 2021. godinu koji imaju prebivalište na teritoriji opštine Mali Zvornik.\nUkupna raspoloživa sredstva za sprovođenje mera za podsticanje rađanja dece na teritoriji opštine Mali Zvornik u 2021. godini iznose 1.000.000,00 dinara.\n1. da bračni / vanbračni parovi imaju državljanstvo Republike Srbije;\n2. da bračni / vanbračni parovi imaju prebivalište na teritoriji Opštine Mali Zvornik u poslednjih godinu dana pre podnošenja zahteva;\n3. da bračni / vanbračni parovi ostvaruju pravo na zdravstvenu zaštitu preko Republičkog fonda za zdravstveno osiguranje;\n4. da bračni / vanbračni parovi ispunjava zdravstvene kriterijume koje je propisala republička stručna komisija Ministarstva zdravlja za vantelesnu oplodnju i asistiranu reprodukciju,\n5. da žena u momentu podnošenja zahteva nije navršila 48 godina života;\n6. da je bračni / vanbračni par prethodno iskoristio pravo na tri pokušaja vantelesne oplodnje koji se finansiraju iz sredstava obaveznog zdravstvenog osiguranja\nKriterijumi iz stava 1. tačke 6. ovog člana ne odnose se na ženu koja je u momentu podnošenja zahteva navršila 42 godine života.\n1. očitane lične karate bračnog / vanbračnog para,\n2. izvod iz matične knjige venčanih ili overena izjava od strane dva svedoka da bračni / vanbračni par ostvaruje zajednicu života u skladu sa zakonom kojim se uređuju porodični odnosi (u slučaju vanbračne zajednice),\n3. uverenje o državljanstvu Republike Srbije bračnog/ vanbračnog para,\n4. dokaz o prebivalištu bračnog / vanbračnog para (Uverenje iz PS Mali Zvornik)\n5. potvrda da ostvaruju pravo na zdravstvenu zaštitu preko Republičkog fonda za zdravstveno osiguranje (očitane zdravstvene knjižice bračnog / vanbračnog para),\n6. izjava pod materijalnom i krivičnom odgovornošću da bračni / vanbračni par nema potomstvo, ili da ako ima jedno ili više dece u momentu podnošenja zahteva podnese medicinsku dokumentaciju da prirodnim putem ne može ostvariti novo potomstvo,\n7. potvrda Republičkog fonda za zdravstveno osiguranje filijale za Mačvanski okrug Šabac da je bračni / vanbračni par imao tri pokušaja vantelesne oplodnje na teret sredstava obaveznog zdravstvenog osiguranja, a ako je žena navršila 42 godine života, ovaj dokaz nije potrebno podnositi.\n8. profaktura Zdravstvene ustanove koja će sprovesti postupak vantelesne oplodnje, o visini sredstava potrebnih za pokriće troškova vantelesne oplodnje,\n9. potvrda Komisije za lečenje neplodnosti postupcima biomedicinski potpomognutog oplođenja – Zdravstvena ustanova Opšta bolnica Valjevo da bračni/vanbračni par ispunjava kriterijume propisane od strane Republičke stručne komisije Ministarstva zdravlja za lečenje postupcima biomedicinskim potpomognutog oplođenja.\nKomisija će u roku od 30 dana od dana prispele prijave razmotriti pristigle zahteve, pregledati dokaze i medicinsku dokumentaciju priloženu uz zahtev i obaviti konsultativne i savetodavne razgovore sa parovima.\nJavni poziv će biti objavljen na oglasnoj tabli Opštinske uprave opštine Mali Zvornik i na internet stranici opštine Mali Zvornik.\nSve potrebne informacije se mogu dobiti na telefon: 062/88-91-984\nBiljana Spasenović, s.r.


AERONAUTIKA QSST - projekat nadzvučnog putničkog aviona\nQSST - projekat nadzvučnog putničkog aviona\nTiho kroz zvuČni zid\nIako je era nadzvučne avijacije počela pre više od 60 godina, prvim letom Čaka Jegera, u komercijalnoj avijaciji danas ne postoji nijedan aktivni nadzvučni avion. Projekti letelica poput QSST-a će u bliskoj budućnosti ponuditi putnicima let od zapadne do istočne obale SAD za svega dva sata umesto sadašnjih šest\nTupoljev Tu-144 je prvi putnički nadzvučni avion koji je poleteo sedamdesetih godina prošlog veka, ali nije doživeo komercijalni uspeh pa je, posle svega tri godine aktivne upotrebe, prizemljen. Njegov zapadni pandan konkord je do danas jedini nadzvučni putnički avion koji je ušao u komercijalnu upotrebu, a njegova upotreba tokom 27 godina pokazala je da postoji potreba za nadzvučnim putničkim avionima. Iako je let konkordom putnika koštao znatno više od leta nekim drugim avionom, zahvaljujući činjenici da je let od Pariza do Njujorka trajao svega četiri sata, uvek se tražila karta više. Najveći broj putnika činili su poslovni ljudi kojima kraće vreme putovanja predstavlja imperativ.\nBrzina koju su ova dva aviona posedovala kao prednost u odnosu na ostale je faktor koji je prouzrokovao i niz problema u toku njihove upotrebe. Visoka potrošnja goriva, cena održavanja i visok nivo buke koju su avioni emitovali su osnovni razlozi povlačenja ovih letelica iz komercijalne upotrebe. Prasak koji su emitovali prilikom probijanja zvučnog zida je pojava koja je dovela do zabrane leta ovim avionima iznad naseljenih mesta.\nMajkl Polson je tokom 2000. godine osnovao kompaniju Supersonic Aerospace Intl (SAI) sa ciljem da razvije projekat tihog nadzvučnog putničkog aviona. Kompanija je, imajući u vidu bogato iskustvo američke firme Lokid-Martin u projektovanju vojnih nadzvučnih aviona, maja 2001. godine potpisala ugovor o saradnji i izradi projekta QSST. Naredne tri godine, četrdesetak najboljih inženjera iz Lokidovog odeljenja Skunk Works je radilo na razvoju ovog aviona da bi, konačno, projekat bio predstavljen javnosti 2004. godine na konvenciji u Las Vegasu.\nPrvi i najvažniji zadatak koji je novi avion trebalo da ispuni je da, prilikom probijanja zvučnog zida, nivo buke bude u skladu sa postojećim zakonskim regulativama i da emisija gasova bude što niža. Tokom ove faze su angažovana tri vodeća svetska proizvođača avio motora: Rolls-Royce, General Electric i Pratt & Whitney su ponudili svoje originalne koncepte turbofenskih motora koji omogućavaju nizak nivo buke, visoku efikasnost u fazi krstarenja i emisiju gasova u skladu sa strogim kriterijumima vezanim za zaštitu čovekove okoline.\nSledeći zadatak postavljen pred projektante bio je da letelica mora biti sposobna da brzinom od 1,6 – 1,8 maha u fazi krstarenja, na visini 14.000 - 17.000 m, preleti 8.000 km. Projektovana brzina leta, koja je u vezi sa porastom temperature pri visokim brzinama leta, omogućava upotrebu konvencionalnih kompozitnih materijala i legura aluminijuma za izradu letelice. QSST takođe mora biti projektovan tako da može da koristi većinu aerodroma u svetu pa staza potrebna za poletanje sa najvećom masom ne sme biti duža od 2.350 m.\nFuturistički dizajn spoljašnosti ovog aviona je primenjen i u putničkoj kabini. Pilotski prostor je opremljen najsavremenijim multi-funkcionalnim displejevima koji omogućuju precizno praćenje svih parametara leta. Putnička kabina je luksuzno opremljena udobnim foteljama, kvalitetnim audio-video sistemima i svim uređajima potrebnim za nesmetan rad poslovnih ljudi. Predviđeno je da se u putničku kabinu može udobno smestiti 12 putnika, mada se planiraju i verzije koje će moći da prime 14 i 25 putnika.\nPrevazilaženje problema buke\nKljuč u iznalaženju rešenja nivoa buke je napredna aerodinamika koju poseduje ova letelica. Kontrolisanjem pritiska koji se stvara ispred letelice prilikom kretanja nadzvučnom brzinom, moguće je ublažiti poremećaj vazdušne struje po čitavoj dužini letelice i na taj način generisati više udarnih talasa manjeg intenziteta koji su inače odgovorni za prasak koji se javlja pri nadzvučnom letu. Ovom koncepcijom, koja je ispitana i u aerotunelima i u letu na modifikovanom vojnom avionu, omogućava se smanjenje nivoa buke na nivo koji je zanemarljiv u odnosu na nivo buke izmeren na ulicama svetskih metropola.\nRaspored aerodinamičkih površina koji uključuje koncepciju kanara u prednjem delu letelice i inovativni dizajn obrnutog V repa takođe imaju znatan uticaj na tiši let. Uticaj ovih površina se ogleda u sprečavanju nagle promene pritiska koji je inače odgovoran za stvaranje udarnih talasa. Ovakav pristup pospešuje i ekonomičnost letelice koja je, u ovom slučaju, za 10 % veća kada avion leti nadzvučnom brzinom u odnosu na podzvučnu.\nKonstrukcija repnih površina omogućava smeštaj motora u zadnji deo trupa, što za efekat ima dalje razdvajanje vazdušnih struja i sprečavanje njihovog sudaranja. Samo konstruktivno rešenje repa je dovoljno jako da se u njega mogu smestiti motori bez potrebe za dodatnim ojačanjima. Testiranja primenjenih rešenja su pokazala da će QSST generisati jedan stoti deo buke udarnog talasa kakav je proizvodio konkord pa se u skladu sa tim očekuje dobijanje odobrenja za nadzvučni let iznad naseljenih mesta.\nQSST će, pored niza tehnoloških dostignuća koja su po prvi put primenjena, uneti i mnogo promena u budućim projektima putničkih aviona i onih za vojne potrebe. Prvi let je planiran za 2013. godinu a isporuka prve letelice ovog tipa se očekuje 2016. godine.\nKompanija SAI očekuje da će na tržište plasirati između 300 i 400 letelica ovog tipa. Iako se očekuje da će korisnici ovakvog aviona biti pre svega poslovni ljudi, medicinske ustanove i vlade država, moguć je i razvoj većih putničkih aviona zasnovanih na ovom konceptu.


ANGT F8 - Pobeda Crvene zvezde nad Žalgirisom - KK Crvena zvezda\nANGT F8 – Pobeda Crvene zvezde nad Žalgirisom\nJuniori Crvene zvezde pobedili su vršnjake iz Žalgirisa 65:63 (14:11, 19:11, 17:23, 15:16) i prvom pobedom u grupi A sačuvali šanse da se plasiraju u finale ovogodišnjeg turnira koji se igra u Valensiji.\nNajefikasniji igrač na utakmici bio je Nikola Topić sa 16 poena, a odličnu utakmicu odigrao je Nikola Šaranović koji je uz 12 poena imao i 7 asistencija i 5 skokova.\nCrveno-beli su u ranoj utakmici u “La Fonteti” bolje otvorili duel, odigrali izvanredno prvu deonici i u jednom trenutku imali i velikih 31:15.\nI u trećoj deonici košarkaši Crvene zvezde stigli su do 48:33 i u tom trenutku ništa nije nagoveštavalo dramatičnu završnicu… Napad crveno-belih je stao, Žalgiris je u poslednjih 2 minuta ušao sa vođstvom 63:58 (serija 30:10 za zelene), ali su serijom 7:0 mladi košarkaši Crvene zvezde stidli do zaslužene pobede. Pogađali su Nikola Topić, pa Ognjen Matović (4 poena vezano) i crveno-beli su stigli do prvih bodova!\nUz već pominjane Topića i Matovića, dvocifren učinak imali su Nikola Šaranović (12 poena, 5 skokova, 7 asistencija) i Filip Branković (11 poena), u redovima Žalgirisa Dovidas Butka (12 poena) i Paulijus Marauskas (13 poena) bili su bolji od ostalih.\nCrvena zvezda će se u subotu od 14 časova u direktnom duelu sa Realom, koji je pobedio ASVEL u još jednom dramatičnom meču (bilo je 82:80 za Real) boriti za plasman u veliko finale.


Interno raseljena lica u Srbiji i na Kosovu\nŽivotne prilike interno raseljenih lica u Srbiji i na Kosovu\nPodržano od: UNDP Serbia, UNHCR, Danski savet za izbeglice\nSeConS i Danski savet za izbeglice izradili su izveštaj o položaju interno raseljenih lica (IRL) u Srbiji i na Kosovu kao doprinos zajedničkom programu UNHCR –a i UNDP – a. U proleće 2008. godine sprovedeno je istraživanje među IRL u Srbiji i na Kosovu u cilju preciznijeg profilisanja ove ciljne grupe, koje uz zajednički izveštaj UNHCR i UNDP misije, i izveštaj iz Ankete o životnom standardu sprovedene 2007. godine na populaciji raseljenih lica, treba da omogući kreiranje adekvatnih mera za unapređenja položaja IRL.\nStudija je imala za cilj da obezbedi dubinsko razumevanje položaja IRL na istraživanim područjima u Srbiji i na Kosovu. Mapirani su resursi i potrebe raseljeničke populacije u ovim područjima, stvarajući osnovu za planiranje programa i praktičnih mera.\nFormirana je baza podataka koja sadrži detaljne informacije o pojedinačnim raseljeničkim porodicama u odabranim područjima na Kosovu i u Srbiji. Analizirani su obrasci/potrebe/resursi/šanse IRL, a zatim formulisane preporuke usmerene na poboljšanje životnih uslova IRL i trajna rešenja njihovog statusa.


Srbija se sprema za World cleanup Day 2018\nPublicado em Ecologia e Proteção Ambiental categoria\nNesvakidašnje klimatske oscilacije, nagle promene temperatura vazduha i efekat staklene bašte nisu problem samo Srbije već celog sveta. Zbog toga će aktivisti okupljeni oko ekološkog projekta “Let’s do it Serbia” organizovati niz akcija posvećenih globalnom ekološkom događaju pod nazivom “World Cleanup Day”, koji je zakazan za 15. septembar 2018. godine.\nSrbija će ovom događaju doprineti za početak velikom volonterskom akcijom čišćenja koju će aktivisti “Let’s do it Serbia” sprovesti na teritoriji cele države, počevši od 14. maja ove godine. Njihov cilj je da ljudima podignu svest o tome koliko je važno da čuvaju sredinu oko sebe i koliki je značaj zdrave životne sredine.\nPlanirane su tri etape akcije među kojima je mapiranje svih nelegalnih deponija u Srbiji, njihovo uklanjanje, te čišćenje zelenih površina i zaštićenih područja.\nČlanovi Radne grupe koji rade na održivom razvoju Srbije, predstavnici organizacije „Let’s do it! Serbia“ i Specijalnog rezervata prirode Uvac istakli su značaj zaštite životne sredine, koja bi trebalo da bude jedna od glavnih tema svakog društva, s obzirom na to da istraživanja ukazuju na neraskidivu vezu klimatskih promena i sektora energetike, saobraćaja, industrije, navodi se u u njihovom saopštenju.\nViše o svetskom pokretu "Let's do it world" u okviru kojeg su uključeni i aktivisti iz Srbije, možete pogledati ovde.\nLista SIB i SZB\nU organskoj poljoprivredi dozvoljeno je koristiti supstrate koji se nalaze na Listi registrovanih sredstava za ishranu b...


Vesti – Putnici širom sveta željni povratka na ostrvo Puket – Travel Magazine\nPutnici širom sveta željni povratka na ostrvo Puket\nHome »Vesti» Putnici širom sveta željni povratka na ostrvo Puket\nObjavljeno 09. apr 2021. | 0 komentara\nFoto: Katie Musial from Unsplash\nTurističko udruženje Puketa je saopštilo da bi putnici 28 nacionalnosti želeli da dođu na ostrvo Puket nakon što se ukine obavezni karantin, za sve one koji su primili vakcinu protiv Covida-19.\nOstrvo Puket očekuje oko 150.000 turista\nPopularna destinacija će biti prva lokacija u Tajlandu koja će ukinuti ograničenja karantina, prema vladinom dugoročnom planu za ponovno otvaranje cele zemlje.\nTuristi iz Kine, Rusije, Ujedinjenog Kraljevstva, Nemačke, Singapura i još 23 zemlje nadaju se poseti, ali mogućnost dolaska i dalje zavisi ne samo od uslova u Tajlandu, već i od odobrenja za putovanje iz matičnih zemalja.\nPuket očekuje oko 150.000 internacionalnih putnika između jula i septembra, a predviđa se da će u lokalnu ekonomiju generisati 30 milijardi bata. Nadamo se da će ovi posetioci pokrenuti turizam, što bi bio uvod u tradicionalno visoku sezonu na Puketu od oktobra.\nVakcinacija lokalnog stanovništva bitan uslov ukidanja karantina\nPotrebna dokumentacija i postupci se još uvek razrađuju, pre podnošenja zahteva i odobrenja CCSA. Primarna je bezbednost lokalnog stanovništva i zahtevani prag od 70% lokalne stope vakcinacije za 460.000 stanovnika područja Puketa, što podrazumeva najmanje 920.000 injekcija do 1. jula, u cilju ukidanja karantina.\nFoto: Bradley Prentice from Unsplash\nU turističkom udruženju Puketa su optimistični, ali priznaju da ne očekuju da će se opšti turizam brzo vratiti, dok su ograničenja na snazi, jer turiste odbija bilo koji karantinski period. Putnici koji prvi dođu u Tajland verovatno će uglavnom biti osobe koje imaju porodicu u Tajlandu i poslovni ljudi.\nIako je pre nekoliko dana obeležen povratak međunarodnih letova za ostrvo Puket, na letu Thai Airways-a iz Nemačke je bilo samo 16 putnika za Puket, a za Bangkok još 114 putnika, tako da možemo zaključiti da je još uvek dug put do obnavljanja turizma u punom kapacitetu.


HELP PORTRET 2015 u organizaciji FKV - Fotografski klub Vojvodina\nHELP PORTRET 2015 u organizaciji FKV\nAutor PhotoBoss - 2. децембра 2015\nFotografski klub Vojvodina iz Novog Sada (FKV) se ove godine po treći put uključuje u svetsku humanu akciju i nosilac je akcije HELP PORTRET na nivou grada Novog Sada i Vojvodine. Akcija će se odvijati 5. decembra 2015. godine istovremeno, u raznim ustanovama na pet lokacija u Novom Sadu, Futogu i Sremskoj Kamenici.\nOve godine sarađujemo u formiranju fotografskih ekipa sa profesorima i studentima Akademije umetnosti u Novom Sadu – smer fotografija i sa profesorima i studentima Visoke tehničke škole strukovnih studija u Novom Sadu – smer primenjena fotogafija.\nAkciju sprovode fotografske ekipe koje sačinjavaju od 3 do 5 ljudi kao fotografi, šminkeri, rekviziteri koje će na lokacijama domova Gerontološkog centra Novi Sad, (prihvatilištu za beskućnike u Futogu, i više lokacija domova za stare osobe u Futogu i Novom Sadu) i u Dečijem selu u Sremskoj Kamenici, fotografisati korisnike i poklanjati im fotografije.\nAkcija se realizuje uz svesrdnu podršku našeg donatora FOTO STAR- ELIT iz Novog Sada, koji će uraditi laboratorijski sve fotografije.\nOva akcija je ranijih godina popraćena sa velikim interesovanjem, a najveću nagradu smo dobili u osmehu korisnika u trenutku kada su dobili svoju fotografiju, i kada su se osećali ushićeno što je njihov lik ostao zabeležen za budućnost. Mnogi su nam tada rekli da se i po više decenija nisu fotografisali i da im je to jedan od najdražih poklona koji su dobili. Svi zajedno ćemo se potruditi da i ove godine izmamimo dosta osmeha.\nPozivamo i druge organizatore u Srbiji akcije HELP PORTRET 2015 da pošalju fotografije sa sličnih akcija pa ćemo ih rado objaviti u objedinjenom prikazu na web stranama Fotografskog kluba Vojvodina.


Brnabić: Zabrana dolaska srpskih zvaničnika na Kosovo je lažna vest | EurActiv Srbija\nBrnabić: Zabrana dolaska srpskih zvaničnika na Kosovo je lažna vest\nObjavljeno : 05.07.2019.\t Tweet\nPremijerka Ana Brnabić izjavila je 5. jula u Poznanju da joj je kosovski premijer Ramuš Haradinaj rekao da je lažna vest da su srpskim zvaničnicima zabranjene posete Kosovu. Ona je optužila Prištinu da vodi populističku politiku i ocenila da u ovom trenutku sa kosovskim vlastima niko ne može da razgovara, uključujući i nemačku kancelarku Angelu Merkel i francuskog predsednika Emanuela Makrona.\n"Čudi me da lažne vesti u Prištini šire savetnici takozvanog ministra spoljnih poslova, ali mi je drago jer to smanjuje veliku tenziju u regionu", rekla je Brnabić 5. jula novinarima posle radnog doručka s premijerima sa Zapadnog Balkana.\nBrnabić, koja u Poznanju učestvuje na Samitu Zapadnog Balkana u okviru Berlinskog procesa, kazala je i da trgovina među zemljama regiona beleži pad prvi put u poslednjih sedam godina, pošto je od 2012. konstantno rasla.\nOna je navela da je radni doručak bio "dosta iskren i otvoren".\nBrnabić je rekla da se 5. jula na sastanku s evropskom komesarkom za saobraćaj Violetom Bulc dogovorila da otvaranje transportne zajednice Jugoistočne Evrope bude 13. septembra u Beogradu.\n"Razgovarali smo o regionalnom pristupu transportu, modernizaciji železničke mreže, autoputeva, luka, aerodroma", rekla je srpska premijerka.\nOna je kazala da se s premijerom Severne Makedonije Zoranom Zaevom dogovorila da Beograd i Skoplje potpišu sporazum o automatizovanim ekonomskim operaterima, posle čega ne bi više trebalo da bude čekanja na granici dve zemlje.\nNavela je da Srbija očekuje da hrvatsko predsedavanje Evropskom unijom bude fokusirano na agendu proširenja i dodala da uskoro očekuje posetu hrvatskog premijera Andreja Plenkovića Beogradu.\nGovoreći o problemima u regionalnoj saradnji na Zapadnom Balkanu, Brnabić je ocenila da je samit u Trstu 2017. u okviru Berlinskog procesa bio poslednji pozitivan samit sa jasnim rezultatima.\n"Tada je potpisan ugovor o transportnoj zajednici Jugoistočne Evrope, formiran Komorski investicioni forum zapadnobalkanske šestorke, potpisan ugovor o regionalnom ekonomskom povezivanju", kazala je Brnabić.\nOna je navela da je prošlogodišnji samit u Londonu bio mnogo više fokusiran na politička pitanja, uključujući pitanja nestalih, i dodala da je Srbija "duboko posvećena" rešavanju tog, kako je rekla, veoma važnog pitanja i za porodice i za regionalno pomirenje.\nDodala je da "nažalost, nisu svi u regionu toliko posvećeni rešavanju pitanja nestalih" i da će Srbija nastaviti da radi na tome u okviru svih međunarodnih organizacija.\nBrnabić je rekla i da Srbija ima veliki interes da region bude stabilniji, bolje povezan i da mladim generacijama ponudi drugačiju perspektivu.\n"Čini mi se da je region u takvoj situaciji da mi moramo da se fokusiramo na to šta možemo da uradimo da se pomerimo od populističkih mera koje je uvela Priština. Najlakše bi nam svima bilo da smo populisti, ali to nije dobro za region, za građane, za evropske integracije. Moramo biti racionalniji, pragmatičniji, hrabriji i ne smemo donositi populističke odluke", rekla je Brnabić.\nUpitana da li neko trenutno može da razgovara s Prištinom, Brnabić je rekla da joj "deluje da ne", jer to ne mogu ni nemačka kancelarka Angela Merkel ni francuski predsednik Emanuel Makron.\n"Oni (Priština) rade najgore stvari za Albance i svoju ekonomiju. Ako želite da budete populisti, to je jako lako. Ali to dugoročno nije dobro ni za vas, ni za ceo region. Vi kao političari morate da budete mnogo odgovorniji nego što je Priština trenutno. Ali ko sam ja da im kažem bilo šta ako to ne mogu Merkel i Makron", navela je predsednica Vlade Srbije.\nBrnabić u Poznanju učestvuje na sastanku premijera zemalja učesnica Samita, na kojem su i premijeri Crne Gore, Makedonije, Kosova i Albanije, Duško Marković, Zoran Zaev, Ramuš Haradinaj i Edi Rama i predsedavajući Saveta ministara BiH Denis Zvizdić.\nMeđu učesnicima su i kancelarka Merkel, premijeri Velike Britanije i Francuske, Tereza Mej i Eduar Filip, šefica evropske diplomatije Federika Mogerini i generalna sekretarka Saveta za regionalnu saradnju Majlinda Bregu.\n: Samit u Poznanju - Zapadnom Balkanu je mesto u EU\n: Brnabić kaže da su u Izveštaju EK iznete političke ocene


Bil Naj ućutkao ljude koji kažu da maska ne štiti od korone - Muški magazin - trendovi, fitness, lifestyle, saveti, devojke...\nBil Naj je čuveni naučnik i medijska ličnost koji se trudi da svakodnevno otkriva nova znanja i da ljudima pokazuje kako da budu pametniji i zdraviji. Ovoga puta, on je na popularnoj Tik Tok mreži pokazao i demonstrirao kako maske zadržavaju virus u svojoj tkanini.\nOn je osudio sve ljude koji ne žele da nose maske i koji tvrde da maske ne pomažu u borbi protiv korona virusa. Naj je prvo pokazao mapu SAD i predstavio mesta na kojima ljudi nose maske, a zatim pokazao mesta na kojima ima najviše bolesnih, te za par sekundi dokazao da maske i te kako utiču u smanjenju prenošenja virusa.\nMeđutim, on se tu nije zaustavio. On je jednostavnim eksperimentima pokazao kako vlakna maske zadržavaju virus.\n„Maske koje nosite nisu rupičaste i ne sadrže mikroskopske rupice kroz koje bakterije prolaze. Maske se satoje od vlakana koja su prilično izdužena i koja vrlo efikasno hvataju sve nečistoće i bakterije. Zato vas molim da obavezno nosite maske“, rekao je Naj i podelio svoj video klip na popularnoj društvenoj mreži.


Nove demonstracije u Grčkoj\nMasovne demonstracije na ulicama Atine\nHiljade zaposlenih protestuju danas na ulicama Atine zbog vladinih mera štednje dok se u Evropi raspravlja o stabilizaciji eura.\nDemonstranti u Atini domarširali su danas do zgrade parlamenta, dok su zaposleni u javnom prevozu i drugim državnim sektorima stupili u generalni štrajk. Mnogi kontrolori letenja upak su došli na posao rekavši da ne žele da nanesu štetu turizmu, dok privreda zemlje pokušava da se stabilizuje.\nIstovremeno, u drugom delu Evrope, nemačka kancelarka Angela Merkel založila se za oporezivanje finansijskih tržišta svuda u svetu. Merkel je na jednoj konferenciji u Berlinu izjavila da će na samitu Grupe 20, u junu, pozvati druge zemlje da uvedu nove takse.\nPojedinosti njenog predloga još nisu poznate. Nemačka kancelarka takođe se založila za osnivanje evropske agencije za kreditni rejting koja bi paralelno sa velikim privatnim kompanijama procenjivala kolika je sposobnost drugih kompanija i država da otplaćuju kredite.\nNemačka je u utorak zabranila jednu vrstu špekulativnih finansijskih transakcija koje neki ekonomisti okrivljuju da su doprinele izbijanju globalne finansijske krize. Ta odluka dovela je do naglog pada vrednosti akcija na evropskim berzama.


09.08.19. Obeležavanje početka izvođenja radova na deonici Rabe - državna granica sa Mađarskom - JP "Putevi Srbije"\n09.08.19. Obeležavanje početka izvođenja radova na deonici Rabe - državna granica sa Mađarskom\nRadovi na rehabilitaciji državnog puta II B reda broj 302 od mesta Rabe do državne granice sa Mađarskom, u dužini od 1.367 metara, čijim završetkom će se stvoriti uslovi za otvaranje novog graničnog prelaza, počeli su po planu i uspešno se odvijaju.\nRadovi se izvode u okviru zajedničkog infrastrukturnog projekta Srbije i Mađarske - "Razvoj prelaznog puta u oblasti Kubekhaza - Rabe" i finansira se iz Interreg IPA fondova Evropske unije.\n"Izgradnja saobraćajnice i spajanje sa deonicom koju su kolege iz mađarske Nacionane agencije za infrastrukturu završile, označiće i uspešno realizovan Projekat međugranične saradnje Srbije i Mađarske. Novi granični prelaz znatno će poboljšati razmenu u ovom području", izjavila je izvršni direktor Sektora za strategiju, projektovanje i razvoj JP "Putevi Srbije", Biljana Vuksanović, prilikom obeležavanja početka radova.\nProjekat se realizuje kroz saradnju Ministarstva građevinarstva, saobraćaja i infrastrukture, JP "Putevi Srbije", JP "Zavoda za urbanizam Vojvodine" i mađarskom Nacionalnom agencijom za infrastrukturu.\nDirektor JP "Zavoda za urbanizam Vojvodine" Predrag Knežević pohvalio je saradnju sa JP "Putevi Srbije" i drugim partnerima na Projektu i rekao da je planirani rok za završetak radova kraj septembra.\nOtvaranjem saobraćajnica i novog graničnog prelaza, poboljšaće se mobilnost, kvalitet transporta i privrede i kulturne aktivnosti stanovništva pograničnih naselja na tromeđi Mađarske, Srbije i Rumunije.


Vučić u Laktašima: Narodi u BiH dogovorom da donose odluke\nPredsjednik Vlade Srbije Aleksandar Vučić ponovio je u Klašnicama kod Lakataša da se njegova zemlja zalaže za poštovanje Dejtonskog sporazuma, koji može da se mijenja samo uz pristanak sva tri konstitutivna naroda, te da je neophodno očuvati mir i stabilnost.\nNakon proputovanja iz Mostara i Bugojna, Vučić je nenajavljeno svratio u Klašnice, gdje se u jednom ugostiteljskom objektu sastao s predstavnicima vlasti Republike Srpske, predsjednikom i premijerkom, Miloradom Dodikom i Željko Cvijanović.\nPoštivanje Dejtonskog sporazuma, očuvanje mira i stabilnosti ključno je opredjeljenje Srbije i Republike Srpske, ponovio je Vučić u izjavi novinarima. Ocijenio da je veoma važno što ljudi u Republici Srpskoj „osjećaju zbog Srbije sigurnost i stabilnost, istakavši da to isto osjeća i Srbija“ te da je „zbog toga zahvalan Dodiku“.\n-Važno je što Dodik dolazi na manifestacije u Srbiju koje nemaju direktne veze s Republikom Srpskom. To je od velikog značaja, jer ako on dođe na otvaranje fabrike, to znači da je za Republiku Srpsku važno da Srbija ide naprijed, ustvrdio je srbijanski premijer.\nVučić je, nakon sastanka još rekao da je s zvaničnicima Republike Srpske razgovarao o političkoj stabilnosti unutar BiH, samim time i regiona, te da je za Srbiju i Republiku Srpsku najvažnija ekonomska stabilnost. Bilo je riječi i o ubrzanju radova na putnoj komunikaciji između Srbije i Republike Srpske, prije svega one koja vodi ka Bijeljini i Višegradu.\nDodik se Vučiću zahvalio na podršci koju ukazuje Republici Srpskoj i kazao da ta podrška Srbije Republici Srpskoj značajno podiže stabilnost kako srpskog naroda tako i Republike Srpske. Republika Srpska i Srbija imaju visok stepen saradnje u svim oblastima, zahvaljujući, kako je naveo, Vučiću.\n-Iza nas ostaju vidljivi projekti, a njihova realizacija se prati u kontinuitetu, rekao je Dodik u izjavi novinarima, nakon sastanka s Vučićem. U narednom periodu trebalo bi, kaže, da bude održana zajednička sjednica vlada Republike Srpske i Srbije.\nDodik je dodao i da odnosi RS i Srbije i dalje ostaju snažni i da će se u narednom periodu intenzivirati. Srbijanski premijer danas je boravio u Mostaru te rodnom Bugojnu, selu Čipuljići, gdje je posjetio grobove svojih predaka. -Činim to jednom godišnje i zahvalan sam vlastima BiH što su mi to omogućile, rekao je Vučić.


Zaposleni u institucijama BiH polovinu novca iz budžeta potrošili za plate | Republika Srpska\nNaslovna Vijesti Zaposleni u institucijama BiH polovinu novca iz budžeta potrošili za plate\nZaposleni u institucijama BiH polovinu novca iz budžeta potrošili za plate\nZaposleni u institucijama BiH, njih približno 20 000, u protekle četiri godine raspolagali su sa oko 3,695 milijardi KM, a gotovo polovina tog iznosa potrošena je na plate i naknade za rad u komisijama i drugim tijelima. Prema revizorskim izvještajima o poslovanju, većina institucija BiH u tom periodu imala je izvještaje sa rezervom, neke i godinu za godinom, višak zaposlenih radnika i obično neodgovarajući kadar, piše „Glas Srpske“.\nBudžet institucija BiH iz godine u godinu se povećavao, a osnov za traženje više novca za zajedničku kasu političarima iz Federacije BiH bio je održiv povratak izbjeglica. Tako je budžet za 2007. godinu iznosio nešto manje od 841 milion KM, a za ovu godinu čak 1,028 milijardi maraka, nakon što je preglasavanjem srpskog člana Predsjedništva BiH Nebojše Radmanovića uvećan, u odnosu na godinu ranije, za 50 miliona KM namijenjenih održivom povratku.\nOsim redovnih budžetskih prihoda, zaposlenima u institucijama BiH u posljednje četiri godine na raspolaganju je bilo i 47,5 miliona KM stranih donacija, od kojih je, takođe, jedan dio bio namijenjen povratku.\nSamo Visoki sudski i tužilački savjet BiH, prema jednom revizorskom izvještaju, potrošio je 5.152.130 KM donacija Evropske komisije.\nMilioni maraka trošeni su za nabavku „stalne opreme“ i to, prema izvještajima o izvršenju budžeta institucija BiH, najviše na zgrade, računare i automobile.\nMinistarstvo spoljnih poslova potrošilo je 2008. godine više od 8,2 miliona maraka za kupovinu diplomatsko-konzularnog predstavništva BiH u Briselu, a parlament BiH za obnovu zgrade više od 1,3 miliona KM.\nMinistarstva sa ubjedljivo najlošijim revizorskim izvještajima, a u kojima se istovremeno i najviše trošilo u protekle četiri godine, su ministarstva bezbjednosti, spoljnih poslova i odbrane BiH. Ministarstvo odbrane BiH za četiri godine potrošilo je čak oko 1,296 milijardi maraka, Ministarstvo spoljnih poslova oko 213,3 miliona KM, a Ministarstvo bezbjednosti oko 35 miliona maraka.\n„Kancelarija za reviziju institucija BiH do sada je dala samo jedan negativan izvještaj i to za rad BHRT-a, a mnogi revizorski izvještaji posljednjih godina trebalo je da budu negativni“, rekla je predsjedavajući Doma naroda parlamenta BiH Dušanka Majkić.


Novi sukobi demonstranata i policije u Iraku, ubijeno 11 osoba\nTanjug 3. oktobra 2019. 09:14\nBAGDAD – U protestima u toku noći u dva grada na jugu Iraka ubijeno je 11 osoba, uključujući jednog policajca, a demonstracije i sukobi sa policijom se nastavljaju i u glavnom gradu Bagdadu, uprkos tome što je uveden policijski čas.\nSedam demonstranata i policajac ubijeni su u gradu Nasirija tokom sukoba sa policijskim snagama, dok je četvoro ljudi ubijeno u gradu Amara, prenosi Rojters.\nIračka snage bezbednosti upotrebile su jutros suzavac da bi rasterale nekoliko stotina demonstranata koji su ponovo izašli na ulice Bagdada, nekoliko sati pošto je proglašen policijski čas, posle dva dana antivladinih demonstracija koje se prerasle u sukobe s policijom.\nKako javlja AP, pre zore čule su se eksplozije u utvrđenoj Zelenoj zoni, sedištu državnih institucija i stranih ambasada.\nPrema dosadašnjim podacima, kako prenosi Rojters, najmanje 20 ljudi je ubijeno, a stotine su povređene od utorka kada su počele antivladine demonstracije, koje su prerasle u nasilje i sukobe s policijom.\nPolicijski čas je, osim u Bagdadu, uveden i u Nasiriju, Amaru i gradu Hili, na jugu Iraka.\nVlasti su saopštile da je policijski čas uveden da bi se „očuvao mir“ i da bi se demonstranti zaštitili od „infiltratora“ koji napadaju snage bezbednosti i javnu imovinu.\nAP ocenjuje da protesti, koji su se proširili širom zemlje, izgleda da su spontani i da nemaju političku pozadinu, ni vođstvo, već da su organizovani preko društvenih mreža protiv sveprisutne korupcije i nedostatka osnovnih službi, kao što su snabdevanje električnom energijom i vodom.


Vasin: Hapšenje Novakovića je politički čin | Autonomija\nVasin: Hapšenje Novakovića je politički čin\nU prethodne dve godine privedena su 74 člana DS. Nije doneta nijedna presuda\nPredsednik vojvođanskog odbora Demokratske stranke (DS) Miroslav Vasin izjavio je da je današnje hapšenje šefa poslaničke grupe DS u Skupštini Vojvodine Borislava Novakovića „politički čin“.\nVasin je rekao da je Novaković priveden svega tri sata pre održavanja konferencije za novinare, na kojoj je hteo da obavesti javnost da je podneo krivčne prijave protiv NN lica u policiji i žalbu Sektoru unutrašnje kontrole MUP-a zbog nezakonitog postupanja Uprave kriminalističke policije i ljudi koji su radili na istragama u Zavodu za izgradnju grada Novog Sada.\n„Prvi put kada je priveden zbog drugog slučaja, proveo je dva meseca u pritvoru, a ni dan danas nije protiv njega podignuta optužnica“, rekao je Vasin.\nFunkcioner DS je rekao da policija ne radi dobro svoj posao, zbog načina na koji je vođena istraga u oba slučaja hapšenja Novakovića, i dodao da je „očigledan cilj da iz istrage budu izostavljeni oni za čije vreme je šteta nastala i da se odgovornost prebaci na druge ljude“.\n„Ne mislim na odgovorne i poštene policajce, ali je očigledno da u policiji postoje i ljudi čiji je cilj montiranje političkih procesa“, kazao je Vasin.\nKako je objasnio, u prethodne dve godine su privedena 74 člana DS, a da u međuvremenu nije doneta nijedna presuda. Kako je objasnio trenutno je u toku samo jedno suđenje, a u 50 slučajeva protiv privedenih nisu podignute optužnice.\nVasin je rekao da je hapšenje Novakovića kao šefa poslaničke grupe DS u Skupstini Vojvodine, još jedan pritisak Srpske napredne stranke (SNS) zbog želje da preuzmu vlast u Vojvodini, i da tim pritiskom žele da zaplaše druge poslanike DS i demokratsku javnost.\n„Hapšenje predsednika najveće poslaničke grupe u pokrajini dokazuje da se sve koristi u političke svrhe i da je SNS spremna da koristi sve metode u pokušaju da promeni vlast U Vojvodini“, rekao je Vasin.\nKazao je da DS zahteva od policije da sprovede istragu u svojim redovima, od SNS da prestane sa pritiscima na opoziciju, da se prestane sa pritiscima na drzavne institucije, a da državne institucije zaštite svoj integritet i odupru se tim pritiscima.\nDodao je da DS poziva i institucije koje se bave zaštitom ustavnih prava da hitno reaguju i spreče politiku SNS, koja „ima za cilj da sve ono što se ne pokori bude uhapšeno“.\norislav Novaković uhapšen je jutros zajedno sa još troje osumnjičenih za zlouptrebe u Zavodu za izgradnju grada Novog Sada.


Evropski poslanici odobrili 672,5 milijardi evra postkovid pomoći\nBeta 10. februara 2021. 15:35\nPoslanici Evropskog parlamenta odobrili su danas podsticajni fond namenjen zemljama EU da se izbore sa krizom zbog pandemije korona virusa, ali se očekuje da će tih 672,5 milijardi evra biti deblokirano tek za nekoliko meseci.\nTaj fond koji se sastoji od 312,5 milijardi evra u vidu subvencija i od 360 milijardi evra u vidu pozajmica za zemlje članice, podržalo je 582 evropskih poslanika, protiv je bilo 40, a uzdržano njih 69.\nReč je o glavnom stubu plana oporavka nazvanog „Naredna generacija EU“ (Next Generation EU) čiji je ukupan budžet od 750 milijardi evra, a odobrili su ga lideri EU na samitu prošle godine.\n„Očekujemo da će nacionalni parlamenti ubrzati ratifikaciju o povećanju resursa Unije… Nema vremena za gubljenje. Svako odlaganje bi nanelo ogromnu štetu gradjanima i kompanijama“, rekao je predsednik Evropskog parlamenta David Sasoli (Sassoli).\nŠpanija je najveći korisnik subvencija (69,5 milijardi evra), zatim Italija (68,9 milijardi) i Francuska (39,4 milijarde).\nPrema Evropskoj komisiji, isplaćivanje novca bi moglo da počne od „sredine 2021“. Oko 70 odsto subvencija dospeva do kraja 2022. godine, a ostatak do kraja 2023. godine.\nDa bi imale pravo na te evropske fondove, vlade država članica moraju da do kraja aprila dostave Komisiji planove oporavka sa detaljno navedenim reformama i investicijama.\nSvaki nacionalni plan mora da najmanje 37 odsto budžeta nameni merama za zaštitu klime i najmanje 20 odsto za digitalnu transformaciju.\nKomisija će ocenjivati te planove na osnovu više kriterijuma poput efikasnosti, zaštitnih mera protiv pronevere, korupcije i sukoba interesa, a pristup fondu će biti i uslovljen poštovanjem „pravne države i osnovnih vrednosti EU“.\nDo sada je 18 država članica predstavilo Komisiji nacrte plana, u celini ili delimično, šest zemalja je predstavilo neke elemente, a tri države su još u fazi razgovora.\nPo dobijanju konačnog plana, Komisija ima dva meseca da donese odluku i da predlog Evropskom savetu koji mora da ga odobri kvalifikovanom većinom.\nKomisija, koja je odgovorna za praćenje realizacije planova, može da bude pozivana svaka dva meseca u Evropski parlament kako bi se videlo da li države poštuju postavljene ciljeve.


O KLUBU - GK RITAM\nGimnastički klub »Ritam« se bavi ritmičkom gimnastikom, osnovan je 2002. godine.\nJedan od naših ciljeva je da se što veći broj devojčica uključi u trenažni proces, što je preduslov za kvalitetnu selekciju i postizanje vrhunskih rezultata. Osim rezultata, svakako je važna i činjenica da ovaj, izuzetno lep ženski sport, sadrži mnoge elemente koji devojčicama obezbeđuju zdrav, normalan i harmoničan razvoj osnovnih psihofizičkih sposobnosti.\nGlavni trener je naša najuspešnija ritmičarka svih vremena, Milena Reljin-Tatić. Pored toga što je deset godina, tokom osamdesetih, bila u svetskom vrhu (finalista na Olimpijskim igrama 1984. Los Anđeles – 5. mesto i 1988. Seul – 9. mesto, učesnica na 5 svetskih prvenstva i finalista po rekvizitima na 4 evropska prvenstva), ima i ogromno trenersko iskustvo. Uz nju, u klubu rade bivše ritmičarke i iskusni treneri.\nNaš klub organizuje treninge na nekoliko lokacija u Beogradu (raspored-termina-po-salama) u kojima vežba oko 400 devojčica.\nTakmičarsku grupu čini četrdesetak talentovanih devojčica koje nastupaju na domaćim i međunarodnim takmičenjima. Iako su naši uslovi treniranja mnogo lošiji, a treninzi vremenski mnogo kraći u odnosu na većinu zemalja, ipak se možemo pohvaliti velikim brojem medalja koje su, tokom proteklih sezona, osvojene na međunarodnim turnirima. Takođe, naše takmičarke su i aktuelne prvakinje Srbije u nekoliko kategorija, a tokom godine učestvuju na 15 do 20 međunarodnih turnira. Dosta njih je nastupalo i nastupa za reprezentaciju Srbije. Juniorska grupna vežba koju su činile članice našeg kluba je prvi put u istoriji naše ritmike učestvovala na Evropskom prvenstvu 2011. i kao najmlađa ekipa osvojila odlično 18. mesto, a njih 4 su bile članice juniorske grupne vežbe i na Evropskom prvenstvu 2013. Imamo i članice reperezentacije u individualnoj konkurenciji koje su nastupale ili nastupaju na Svetskim i Evropskim prvenstvima, takmičenjima Svetskog kupa i Grand Prix turnirima.\nU cilju promocije, popularizacije i omasovljenja ritmičke gimnastike, a istovremeno i podizanja takmičarskog nivoa, realizujemo nekoliko akcija godišnje:\nSvakog juna, na kraju školske godine, organizujemo manifestaciju pod nazivom Revija »Ritam Beogradu« na kojoj, pored ritmičarki, nastupaju i plesači, karatisti, estetska gimnastika itd. – sve što može da poveže pokret i muziku. Na ovoj manifestaciji učestvuje oko 400 devojčica (uzrasta od 4 do 18 godina), a kao specijalne gošće povremeno pozovemo i neku od vrhunskih takmičarki iz vodećih zemalja u svetu u ritmičkoj gimnastici: Rusije, Belorusije, Ukraine ili Bugarske. Reviji redovno prisustvuje oko 1.000 gledalaca, kada to zdravstveni propisi dozvoljavaju.\nNajzahtevnija akcija kluba je organizacija međunarodnog turnira „Ritam kup“. Turnir se od 2010. godine nalazi u zvaničnom kalendaru Međunarodne gimnastičke federacije. Na Turniru učestvuje 30-35 ekipa iz celog sveta, sa 130-150 takmičarki. Vrhovna sutkinja Turnira uvek bude neka eminentna osoba iz sveta ritmičke gimnastike. U sklopu Turnira dodeljuju se dva trofeja. Specijalni žiri, nekoj od vrhunskih takmičarki koja ostavi najbolji utisak dodeljuje Trofej „Srđan Knežević“, u čast sećanja na istaknutog nivinara koji je tokom svoje karijere pratio i ritmičku gimnastiku, a treneru najbolje seniorke se dodeljuje plaketa "Olivera Radosavljević" u spomen na ženu koja je, kao trener i pedagog ostavila neizbrisiv trag u našoj ritmici.\nKrajem decembra, organizujemo “Novogodišnju priredbu” na kojoj učestvuje oko 400 devojčica iz našeg kluba, a manifestaciju koristimo i za promociju novih i mladih klubova iz cele Srbije.\nDo 2018. smo organizovali 12 međunarodnih turnira pod nazivom »Prijateljski susret klubova«. Ovo takmičenje je bilo namenjeno zemljama iz regiona, ali prvenstveno za takmičarke iz Srbije kojima je bilo potrebno da imaju što više međunarodnih nastupa. Na turniru je učestvovalo oko 160 takmičarki i 60 trenera i sudija. S obzirom da se povećao broj međunarodnih turnira koje organizuju klubovi iz Srbije, nije više bilo potrebe da naš klub organizuje dva turnira godišnje.\nNaše takmičarke, sa vežbama prilagođenim određenim prilikama, nastupaju i na raznim promocijama, svečanostimam, otvaranjima objekata i fabrika, sajmovima, priredbama, manifestacijama kao i u snimanju reklamnih spotova, jer su vežbe atraktivne i privlače pažnju publike.\nS obzirom da se 2001. ritmičkom gimnastikom bavio veoma mali broj devojčica i trenera u Srbiji i da su praktično postojala samo dva kluba, 2005. godine smo započeli projekat „Ritmička Srbija“. Cilj projekta je bio da se ritmička gimnastika promoviše kao bazičan sport, da se privuče što veći broj devojčica i da se pokrenu klubovi širom Srbije. 2006. i 2007. godine projekat je podržalo i Ministarstvo omladine i sporta Srbije, a 2008. je realizovan iz sopstvenih sredstava. Trenutno u Srbiji postoji preko 30 klubova za ritmičku gimnastiku.\nU saradnji sa Fakultetom sporta i fizičkog vaspitanja, iz Beograda, 2012. je završena realizacija osmogišnjeg projekta »Morfološki, motorički i psihološki faktori usvajanja tehnike u ritmičkoj gimnastici«. Cilj istraživanja je bio da se utvrde faktori i modeli koji će doprineti bržem napredovanju i uspehu u ritmičkoj gimnastici i kriterijumi za ranu selekciju talentovanih devojčica.\nU saradnji sa klubovima »TIM« i »Partizan«, iz Beograda, 2009. je realizovan projekat »Osnove ritmičke gimnastike i kako ih primeniti«. Napravljeni su knjiga i DVD i održano je nekoliko seminara za nastavnike fizičkog i učiteljice širom Srbije, sa ciljem da se upoznaju sa osnovama ritmike i da ih praktično primene u svojim sredinama. Seminar je ušao i u Katalog Zavoda za unapređenje obrazovanja i vaspitanja i održavao se nekoliko godina.


Sudski tumac spanski, spanski prevodilac, spanski prevod\nVršimo usluge prevodjenja i sudskog tumačenja sa španskog na srpski jezik i sa srpskog na spanski jezik sa overom sudskog tumaca ili bez overe\nNaši sudski tumači i prevodioci za španski jezik su diplomirani filolozi i članovi Udruženja naučnih i stručnih prevodilaca. Prevodimo i overavamo raznu dokumentaciju - izvode iz matičnih knjiga, uverenja, obrasce, formulare, diplome, svedočanstva, ugovori, potvrde, rešenja, izjave, odluke, molbe, sertifikate, itd. Vršimo i prevodjenje raznih dokumenata za firme - tehnička dokumentacija, ugovori, sertifikati, standardi, atesti, osnivanje firmi, tenderi, korespodencija, registracija firmi itd.\nTim vrhunskih sudskih tumača i prevodilaca za Vas obavlja usluge prevodjenja, izadvanja overenih i neoverenih prevoda, kao i lekture i korekture svih vrsta dokumenata. Pored ovih usluga sve prevode dostavićemo Vam besplatno na željenu adresu, na teritoriji opštine Beograd, poštom ako ste u inostranstvu.\nPrevodi sa overom sudskog tumača ili službeni prevodi, često su potrebni kod prevodjenja službenih dokumenata kao što su ugovori, rešenja, presude, razne potvrde, izvodi iz matičnih knjiga, lične karte ili pasoši, razna dokumentacija itd. Naša prevodilačka kancelarija pruža profesionalne usluge prevodjenja sa španskog jezika na srpski jezik i sa srpskog jezika na spanski jezik. Naši prevodioci i su visokoobrazovani stručnjaci, specijalisti za pismeno prevodjenje, lektorisanje srpskog i španskog jezika i vrhunski stručnjaci iz raznih oblasti, sa dugogodišnjim iskustvom prevodilačkog rada. Specijalizovani smo za prevodjenje svih vrsta dokumenata i tekstova.\nISKUSNI SUDSKI TUMACI ZA SPANSKI JEZIK\nImamo stalne sudske tumače za španski jezik koji poseduju znanje i iskustvo za sve potrebne resurse. Oni pružaju garanciju da će u svakom trenutku odgovoriti na sve vaše zaheve u pogledu stručnosti, kvaliteta prevoda i zadatih rokova. Garantujemo kvalitet, preciznost i stručnost prevoda uz finansijski prihvatljive uslove, uz potpunu poverljivost podataka. Pružamo vrhunske usluge prevođenja po pristupačnim cenama više od 12 godina. Bez obzira da li se prevodi mali ili veliki dokument, naša prevodilačka agencija je najbolja opcija za sve vaše zahteve. Naš tim visoko stručnih prevodilaca ima veliko iskustvo u pružanju prevoda svih vrsta dokumenata. Sa nama možete biti apsolutno sigurni da će vaš dokument biti preveden u potpunosti i precizno. Pružamo usluge prevodjenja i sudskog tumačenja odnosno prevode koje izradjuje tumač španskog jezika.\nDuboko razumevanje španskog jezika i kulture je neophodno u poslovima prevođenja, a naročito ako je potrebna lokalizacija prevoda, odnosno određeni dijalekt. Svi naši projekti uključuju lektruru i korekturu tekstova bez dodatnih troškova. Nudimo vrhunski kvalitet, brze, precizne i pouzdane usluge, konkurentne cene bez ugrožavanja kvaliteta, popuste za veći broj strana i besplatnu dostavu prevedenih dokumenata na željenu adresu na teritoriji opštine Beograd. Ako ste van Beograda, prevedeni materijal dobićete poštom takodje potpuno besplatno.Više informacija o prevodima i uslugama sudskih tumača za spanski jezik koje Vam agencija može ponuditi. Vaše je samo da ostvarite kontakt, a sve ostalo je naša briga.\nSpanski jezik je treći po broju govornika u svetu. Ovaj jezik ima najveću stopu porasta broja govornika u svetu i po tome je prestigao engleski jezik. Posle kineskog, on je najrašireniji jezik u svetu.\nSudski tumači za španski jezik su lica sa visokim stručnim obrazovanjem i ovlašćeni su za izdavanje overenog prevoda dokumenata, svojim pečatom i potpisom garantuju da je prevedeni dokument verna kopija originala.


Konstrukcije u dodiru sa zemljom - Aplikacije - URSA\nHome / Aplikacije / Konstrukcije u dodiru sa zemljom /\nFasadna sokla, Zidovi u tlu, Temeljna ploča\nSve više i više podrumskih prostora se koristi za život i rad, pa se stoga moraju grejati. Da bi sprečili prekomerne gubitke toplote preko podrumskog zida i plafona opterećenih slojem zemlje, “Pravilnik o Energetskoj Efikasnosti Zgrada” postavlja zahteve za izolacijom ovakvih konstrukcija. Primena ovih mera dovodi do smanjenja troškova grejanja I do povećanja temperature unutrašnjih površina konstrukcija koje su u dodiru sa zemljom, što sa druge strane pruža komfornu boravišnu klimu i pomaže izbegavanju oštećenja konstrukcije, kao što je formiranje buđi.\nAko se potrebne mere izolovanja ovih konstrukcija izvode sa spoljašnje strane, preko hidroizolacije, tada govorimo o izolaciji perimetra. URSA Izolacione ploče od ekstrudiranog polistirena (XPS) su se pokazale kao idealno rešenje zbog svojih karakteristika.\nPodne ploče podrumskih prostorija takođe moraju ispuniti zahteve za toplotnom izolacijom. Istovremeni, visoko statičko opterećenje mora biti uzeto u obzir. Sa URSA XPS izolacionim pločama koja trpe ekstremno visoka pritisna opterećenja možemo rešiti ovaj problem. URSA XPS izolacione ploče se mogu koristiti za specijalne aplikacije opterećene temeljne ploče. Njihova primena je takođe moguća u oblasti podzemnih voda jer su totalno otporne na upijanje vode.\nZidovi u tlu\nToplotna izolacija podrumskih spoljnih zidova smanjuje toplotne gubitke grejanih i negrejanih podruma takođe. Preporučljivo je postaviti izolaciju perimetra od samog početka gradnja sa spoljne strane, pošto naknadno izolovanje sa unutrašnje strane dovodi do gubitka unutrašnjeg prostora. Takođe, mogu se pojaviti i neizbežni toplotni mostovi.\nFasadna sokla je izložena ekstremnim uticajima usled kontakta sa kišom, snegom, gradom i prskajućom vodom.Takođe je izložena i mehaničkim uticajima. Za ovu namenu je potrebna specijalna i sigurna izolacija sa proizvodom URSA XPS. URSA XPS izolacione ploče sa strukturiranom površinom su predviđene za toplotnu izolaciju ove aplikacije. Ona može biti postavljena u oplate tokom pravljenja betona, naknadno zalepljena ili mehanički pričvršćena za osnovnu konstrukciju, i kasnije prekrivena kulir masom.


Severna Makedonija „udarila“ na Rusiju da bi od Evrope dobila - ništa - Sputnjik Srbija\n15:23 23 Jun 2021\n22:35 19.05.2021 (osveženo 22:47 19.05.2021) Preuzmite kraći link\nZaev je, naime, u Briselu 18. maja poručio da je „Severna Makedonija mnogo uradila i da je sada vreme da EU isporuči obećano i to bez odlaganja”. Ono što tada nije rekao, ali je Ministarstvo spoljnih poslova Severne Makedonije objavilo na svom sajtu, jeste da je jedan ruski diplomata proglašen personom non grata u skladu sa članom 9. Bečke konvencije, o čemu je 14. maja obavešten ambasador Ruske Federacije u Skoplju.\nInteresantno je da je ovaj potez severnomakedonskih vlasti koincidirao sa činjenicom da su poslednjih nedelja brojne zemlje, poput SAD, Bugarske, Ukrajine, Češke, Slovačke, Poljske, Litvanije, Letonije, Rumunije, Italije i Estonije objavile odluke o proterivanju ruskih diplomata iz različitih razloga.\nProterivanje ruskog diplomate– uzaludno dodvoravanje Zapadu\nPoslanik Sobranja i predsednik Demokratske partije Srba u Severnoj Makedoniji Ivan Stoilković kaže da ovo nije nova situacija, već „deža vi“ jedne prethodne epizode kada je iz Makedonije, takođe bez razloga, bio proteran jedan ruski diplomata.\n„Rusija je tada pokazala veliku hrišćansku ljubav i pamet i nije adekvatno odgovorila makedonskoj odluci, već je to odradila na jedan veoma principijelan i kulturan način, ne želeći da Makedoniju dovodi u situaciju da ostane bez diplomatskog predstavnika u Moskvi. U tom smislu ovo je „deža vi“ jedne te iste situacije gde Makedonija pokušava da se, sa jedne strane, dodvori Zapadu i pokaže kao njegov najverniji saveznik, a sa druge strane da se pred domaćom javnošću demonstrira snaga. Naime, iako se govori da će Makedonija okrenuti ćurak kada su saveznici u pitanju ako ne dobije datum za pregovore sa EU, ovo je ipak pokušaj pokazivanja domaćoj javnosti da smo i dalje na putu evroatlantskih integracija“, objašnjava Stoilković.\nMakedonija od datuma pregovora daleko koliko i od Sunca\nZato, kako dodaje, ovaj potez prema Ruskoj Federaciji treba posmatrati u kontekstu činjenice da, zapravo, ne postoje objektivni uslovi za dobijanje datuma za pregovore sa EU.\n„Makedonija je od dobijanja datuma pregovora daleko kao što je daleko i od Sunca, jer za to ne postoje preduslovi. Razlozi su poznati, poput predizborne kampanje u Bugarskoj i tamnošnje privremene vlade, pa tamo nema ko da odgovori na zahteve bilo koga, ni spolja ni na unutrašnjem planu. U tom smislu, sve ovo je jedna predstava, pre svega za makedonsku javnost, jer nas za nekoliko meseci očekuju lokalni izbori, a moguće i vanredni parlamentarni izbori, tako da se već sada „bilduju mišići“. Ti izbori će, u svakom slučaju, biti borba na „život i smrt“ kada je u pitanju ova vlada, odnosno Zoran Zaev“, kategoričan je naš sagovornik.\nKo tebe vakcinom – ti njega proterivanjem\nNa pitanje da li to znači da Skoplje ne treba da očekuje „nagradu“ od Brisela za proterivanje ruskog diplomate u vidu početka pregovora, Stoilković kaže da smo i do sada imali priliku da vidimo kakve su nagrade dolazile kada je Makedonija u pitanju, a s obzirom na sve ustupke koje je pravila u odnosu na zapadni faktor.\n„Tako da ja očekujem još jednu veliku nagradu od njih, a to je jedno veliko – ništa. Međutim, nisam daleko od toga da verujem da se polako, ali sigurno gubi osećaj za neke elementarne odnose u međunarodno-političkim odnosima, jer sa jedne strane imate Makedoniju koja kuburi sa vakcinama i koja od Rusije traži vakcine koje dobija na prvi zahtev, na najbolji mogući način, a uskoro stiže još jedna isporuka vakcina, dok sa druge strane pokazuje mišiće na onome ko joj pomaže. To ne samo da je neprincipijelno, već je ponašanje koje ne dolikuje jednoj ozbiljnoj državi i ozbiljnoj diplomatiji. Posledice svega toga će se videti u narednom periodu“, zaključuje Ivan Stoilković.\nKako je naveo član Odbora za međunarodne poslove Saveta Federacije Rusije Sergej Cekov, Rusija će odgovoriti na poteze Severne Makedonije koja je proterala ruskog diplomatu iz zemlje.\nZoran Zaev, EU, Rusija, Republika Severna Makedonija


Odojčad i bebe ne bi trebalo da se kupaju u kadi sa toplom vodom. Njihova koža je tanka, tako da lako moze da dođe do pregrevanja. Pored toga, bebe ne mogu da kontrolišu svoje fizioloske potrebe, a ako se desi “nezgoda”, kada više nije čista i ne moze se koristiti dok se ne sredi.\nDete treba pustiti u kadu tek kada moze da stoji samostalno i kada mu je glava iznad nivoa vode kad stoji. Deca ne bi trebalo da koriste kadu duže od 5 minuta, pri maksimalnoj temperaturi. Na malo nižim temperaturama mogu da budu i malo duže, ali nikako više od 15 minuta. Za decu se preporučuje da ne potapaju celo telo, već da sede na onim izdignutim delovima kade.\nSvi, a naročito deca, treba da se nude da piju mnogo vode dok su u spa centru. Ako osete mučninu, vrtoglavicu ili im se spava, treba odmah da izađu iz spa centra.\nDeca treba stalno da su pod nadzorom odraslih dok su u spa centru. Roditelji moraju da paze decu da ne uđu sami u vodu da se ne udave. Deca mogu da upadnu u vodu dok pokušavaju nešto da dohvate, tako da roditelji treba da budu posebno obazrivi.\nDeca mogu da dobiju razne infekcije u spa centru, zato vodite računa o higijeni spa centara u koje idete, a naročito kada vodite decu!


Ristić: "Da vidimo gde smo u odnosu na Evropu" - Sportske.net\nRistić: "Da vidimo gde smo u odnosu na Evropu"\nFudbaler Crvene zvezde Mihailo Ristić izneo je svoja očekivanja pred duel sa Ludogorecom i tom prilikom istakao da će taj meč biti dobra prilika da se vidi gde je njegov tim u odnosu na Evropu.\nGrujić pričao Italijanima: "Želim u Inter jednog dana"Derbi sa Italijom na "Karađorđu" - Italijanske delegacije nadiru zbog Srbina!Terzić otkrio plan za prelazni rok!Zvezda - Koliko košta Jovićevo sedenje na klupi?Pomereno gostovanje Zvezde u Nišu!\nEkspedicija FK Crvena zvezda u petak je doputovala u Bugarsku gde je u subotu od 15 časova očekuje prijateljski susret sa ekipom Ludogoreca.\nNa put je krenuo kombinovani sastav ali trener Miodrag Boživić smatra da bi baš igrači koji imaju manju minutažu morali da se potrude i pokažu koliko mogu.\n"Mislim da je to za nas dobra prilika da odigramo utakmicu i sa malo jačim protivnikom nego inače, u domaćem šampionatu. Takođe ovo je prilika i da igrači koji do sada nisu imali veliku minutažu u prvenstvenim utakmicama, pokažu šta mogu" kazao je Božović.\nSa strategom crveno-belih složio se i mladi Mihailo Ristić koji smatra da će gostovanje u Razgradu biti dobra prilika da Zvezda vidi gde je u odnosu na Evropu.\n"Ovakve utakmice su dobra provera za nas. Potrebna nam je prilika da odmerimo snage sa inostranim klubovima, da dobijemo malo realniju sliku o tome kakva je naša igra i gde se mi nalazimo u odnosu na Evropu" istakao je Ristić.\nPut Razgrada nisu krenuli igrači koji imaju obaveze u reprezentativnim selekcijama ali ni kapiten Aleksandar Luković koji se oporavlja od povrede primicača.\nUtakmica Ludogorec - Crvena zvezda biće odigrana u subotu od 15 časova po srednjeevropskom vremenu na "Ludogorec Areni" u Razgradu.


RTS :: EK: Zahtev za odlaganje Bregzita validan, iako Džonson nije potpisao\nSvet EK: Zahtev za odlaganje Bregzita validan, iako Džonson nije potpisao\nponedeljak, 21. okt 2019, 13:51 -> 14:20\nEK: Zahtev za odlaganje Bregzita validan, iako Džonson nije potpisao\nEvropska komisija je saopštila da to što britanski premijer Boris Džonson nije potpisao pismo u kome traži tromesečno odlaganje Bregzita, ne utiče na punovažnost tog zahteva koji EU trenutno razmatra.\nPortparolka Evropske komisije Mina Andreeva izjavila je da se predsednik Evropskog saveta Donald Tusk, nakon što je primio zahtev Borisa Džonsona, sada konsultuje sa 27 zemalja članica Unije.\nAndreeva je navela da je EU već počela proces ratifikacije sporazuma o Bregzitu, postignutog prošle nedelje sa Džonsonom, prenosi AP.\nBritanski premijer je u subotu uveče poslao nepotpisano pismo EU tražeći odlaganje Bregzita, ali je odvojeno uputio i poruku u kojoj ističe da se lično protivi produženju roka.\nDžonson je poslao tri dokumenta – fotokopiju nacrta teksta zakona prema kojem je dužan da zatraži odlaganje, propratno pismo koje je napisao službenik navodeći da je Džonson bio primoran da pošalje pismo, kao i poruku Džonsona u kojoj ističe da ne želi bilo kakvo produženje roka, preneli su britanski mediji.\n"Sandej tajms" je objavio da će EU odložiti Bregzit do februara 2020. godine, ako britanski premijer ne dobije podršku za svoj dogovor.\nOdlaganje bi bilo promenljivog karaktera, što znači da Britanci mogu da izađu iz EU i ranije u novembru, decembru ili januaru, zavisno od toga kada bi dogovor bio ratifikovan, piše ovaj britanski list.\nU slučaju da Džonson zapadne u ozbiljne probleme ili poslanici insistiraju na drugom referendumu, onda će zemlje EU predvođene Nemačkom tražiti duže odlaganje, moguće do juna naredne godine.\n(ponedeljak, 21. okt 2019, 21:42) - anonymous [neregistrovani]\nOvo šta radi EU je sramota.Nečuveno.Srbija u taj savez nesme da bude ,njoj tu nije mesto.To su licemeri ,ucenjivači sa dvostrukim standardima.... Zlo se nadvilo nad celim svetom.... Pozdrav Dušan\n(ponedeljak, 21. okt 2019, 15:26) - anonymous [neregistrovani]\nOpet neki trik? Posle će da kaže da je on samo bio poštar?\nNemačka upozorava Britaniju na ozbiljne posledice u slučaju Bregzita bez dogovora\nDžonsonov "Plan B" suprotan međunarodnom pravu\nMakron i Merkelova upozoravaju Veliku Britaniju\nBregzit – politička lekcija koja je ojačala EU\nLajen: Sutra počinje novo poglavlje za EU\nŠest stvari koje Bregzit (ne) menja\nBritanci spremni za Bregzit: ’Ladni kao špricer idemo dalje\nGrađani EU opraštaju se od Britanaca: Neka vam je srećan Bregzit!\nBliži se 31. januar – šta posle Bregzita\nBoris Džonson potpisao, Britanija 31. januara izlazi iz EU\nFincen dokumenti: Kako su velike svetske banke prebacivale prljav novac\nBeloruska policija pucala na protestu u Brestu, uhapšeno više desetina demonstranata\nPustoš posle uragana Janos u Grčkoj, poginule tri osobe\nAutobus u Gani upao u reku, poginulo osam mladih fudbalera\n17° C 11° C 9° C 7° C 12° C 7° C